**NACIONALNI AKCIJSKI NAČRT**

**pripravljen v skladu z 59. členom Direktive 2005/36/ES o priznavanju poklicnih kvalifikacij**

**Ljubljana, 2017**

Kazalo

[1 Uvod 4](#_Toc501099759)

[2 Strateški dokumenti 6](#_Toc501099760)

[3 Pregled aktivnosti na področju deregulacije v Republiki Sloveniji v letih od 2010-2017 7](#_Toc501099761)

[3.1 10. strateški vladni projekt - “Prenova reguliranih poklicev in dejavnosti” 12](#_Toc501099762)

[4 PRENOVA REGULACIJ PO PODROČJIH/SEKTORJIH 14](#_Toc501099763)

[4.1 Obrt (MGRT) 14](#_Toc501099764)

[4.2 Zdravstvo (MZ) 16](#_Toc501099765)

[4.3 Gradbeništvo, arhitekturna in inženirska dejavnost (MOP) 17](#_Toc501099766)

[4.4 Vzgoja, izobraževanje in šport (MIZŠ) 20](#_Toc501099767)

[4.5 Nepremičninsko posredovanje (MOP) 23](#_Toc501099768)

[4.6 Dimnikarske storitve (MOP) 24](#_Toc501099769)

[4.7 Geodetska dejavnost (MOP) 24](#_Toc501099770)

[4.8 Trgovina (MGRT) 25](#_Toc501099771)

[4.9 Pokopališko pogrebna dejavnost (MGRT) 25](#_Toc501099772)

[4.10 Turizem (MGRT) 25](#_Toc501099773)

[4.11 Sociala, trg dela in uporaba znakovnega jezika (MDDSZ) 26](#_Toc501099774)

[4.12 Odvetništvo (MP) 27](#_Toc501099775)

[4.13 Šola vožnje (MZI) 27](#_Toc501099776)

[4.14 Veterina, prehrana, kmetijstvo (MKGP) 30](#_Toc501099777)

[4.15 Finance (MF) 31](#_Toc501099778)

[4.16 Kultura (MK) 34](#_Toc501099779)

[4.17 Energetika in rudarstvo (MZI) 37](#_Toc501099780)

[4.18 Pomorstvo (MZI) 37](#_Toc501099781)

[4.19 Varovanje, detektivska dejavnost in upravljanje smučišč (MNZ) 37](#_Toc501099782)

[4.20 Reševanje iz vode in tehnični pregledniki (MO) 38](#_Toc501099783)

[5 Zaključek 39](#_Toc501099784)

**Kratice ministrstev:**

MF - Ministrstvo za finance

MDDSZ - Ministrstvo za delo, družino, socialne zadeve in enake možnosti

MIZŠ - Ministrstvo za izobraževanje, znanost in šport

MNZ - Ministrstvo za notranje zadeve

MGRT - Ministrstvo za gospodarski razvoj in tehnologijo

MOP - Ministrstvo za okolje in prostor

MZ - Ministrstvo za zdravje, Ministrstvo za infrastrukturo

MK - Ministrstvo za kulturo

MKGP - Ministrstvo za kmetijstvo, gozdarstvo in prehrano

MO - Ministrstvo za obrambo

MP - Ministrstvo za pravosodje

MZI - Ministrstvo za infrastrukturo

MJU - Ministrstvo za javno upravo

# Uvod

Direktiva 2005/36/ES o priznavanju poklicnih kvalifikacij (v nadaljnjem besedilu: direktiva) sistemsko ureja področje priznavanja poklicnih kvalifikacij za opravljanje reguliranih poklicev, razen za nekatere poklice, ki jih obravnavajo posebne področne direktive, med katere sodijo npr. direktiva za zakonite revizorje, zavarovalne posrednike, odvetnike, več posebnih direktiv velja tudi za dejavnosti, ki vključujejo strupene snovi, za prometni sektor, za kontrolorje letenja, za mornarje in podobno.[[1]](#footnote-1) Na podlagi direktive države članice vodijo evidence reguliranih poklicev, kateri so dostopni v evropski bazi reguliranih poklicev[[2]](#footnote-2). Slovenija sodi med evropske države z večjim številom reguliranih poklicev (trenutno jih je 220). Po trenutno dostopnih podatkih je v državah članicah EU približno 5500[[3]](#footnote-3) reguliranih poklicev. Glede na visoko število regulacij, sta lahko pomanjkanje utemeljitve zakonskih ureditev in preglednosti, vzrok za oviranje mobilnosti strokovnjakov.

Po navedbah Komisije[[4]](#footnote-4) regulacija ustvarja ovire za delovanje enotnega trga ter zavira možnost za rast in ustvarjanje delovnih mest v gospodarstvih EU. Odprava takih ovir bi odprla možnosti ter pozitivno vplivala na produktivnost in konkurenčnost gospodarstva EU. Komisija navaja tudi, da je bilo ugotovljeno, da regulacija neposredno vpliva na 22 % evropske delovne sile ali več kot 47 milijonov državljanov. Analiza ekonomskih učinkov regulacije je pokazala, da bi lahko, odvisno od poklica, določen poklic opravljalo od 3 % do 9 % več ljudi, če bi bile zahteve glede dostopa manj stroge. Poleg tega številne študije, ki jih je nedavno naročila Komisija, kažejo, da bi bolj sorazmerna in razmeram na trgu prilagojena regulacija, npr. s sprostitvijo najbolj omejevalnih in neupravičenih zahtev, povzročila večjo tržno dinamiko, ki bi vodila predvsem v več odprtij trgov, več zagonskih podjetij in novih inovativnih storitev, ki bi jih na trg prinesli novi udeleženci.

V skladu z navedenim zadnja sprememba direktive (z Direktivo 2013/55/EU) uvaja tudi nov, 59. člen, ki od držav članic zahteva, da opravijo pregled in posodobijo svoja pravila o kvalifikacijah, ki zakonsko urejajo dostop do poklicev ali poklicnih nazivov. Omenjeni člen predvideva uvedbo obveznosti za države članice, da priglasijo seznam poklicev, ki jih regulirajo, in ocenijo svojo zakonodajo o dostopu do reguliranih poklicev glede na načela nujnosti z vidika zaščite javnega interesa, sorazmernosti in nediskriminacije.

Skladno z zahtevami direktive mora vsaka država članica pripraviti nacionalni akcijski načrt, z navedbami zahtev za dostop do poklicev, ki jih je preučila in analizirala ter napovedati spremembe, kjer je to potrebno. Cilj spremeb je, da se vzpostavi regulativno okolje, ki bi bilo sorazmerno in prilagojeno dejanskim ciljem zaščite splošnih interesov.

Namen tega dokumenta je, da se izpolni zahteva iz 59. člena direktive in se predstavi Komisiji že sprejete ter načrtovane reforme na področju reguliranih poklicev. Evropska komisija na podlagi nacionalnega akcijskega načrta poda poročilo, v katerem so zajeti ukrepi, ki naj bi jih države članice realizirale in lahko med drugim vključujejo začetek postopkov za ugotavljanje kršitev, če bodo ohranjene diskriminatorne ali nesorazmerne nacionalne zahteve.

Nacionalni akcijski načrt vsebuje polavje, v katerm so predstavljeni strateški dokumenti, v katerih je Republika Slovenija pozvana k deregulaciji oz. prenovi regulacij dostopov do poklicev. Glede na to, da smo v Republiki Sloveniji že več let na področju prenove regulacij oz. deregualcije poklicev dejavni, smo posebno poglavje namenili kronološkemu pregledu aktivnosti na področju. Jedro dokumenta z naslovom "Prenova regulacij po področjih/sektorjih" pa vključuje prispevke resornih ministrstev glede sprejetih zakonskih sprememb. Na koncu vsakega podpoglavja pa je tabela, v kateri so predvidene spremembe za posamezne zakone, ki regulirajo določene poklice.

# Strateški dokumenti

V vseh ključnih nacionalnih in evropskih strateških dokumentih je deregulacija poklicev in dejavnosti navedena kot ena izmed prioritet za boljše delovanje notranjega trga EU, večjo konkurenčnost, dvig gospodarske rasti, bolj fleksibilen trg dela, lažjo in večjo mobilnost, itd.

Komisija je v sporočilu **„Partnerstvo za novo rast na področju storitev 2012–2015“** z dne 8. junija 2012 ([IP/12/587](http://europa.eu/rapid/press-release_IP-12-587_sl.htm)) poudarila pomen posodobitve ureditvenega okvira za poklicne storitve in napovedala objavo sporočila o reguliranih poklicih.

Vlada RS je v **Programu ekonomskega partnerstva**[[5]](#footnote-5), ki je bil sprejet oktobra 2013, kot eno izmed prednostnih politik in ukrepov ekonomske politike za zmanjšanje čezmernega primanjkljaja, identificirala tudi reformo reguliranih storitev, v okviru katere navaja pomembnost prenove regulacij poklicev in dejavnosti. Prav tako je v **Nacionalnem reformnem programu za leti 2014-2015**[[6]](#footnote-6), ki je srednjeročni načrt Vlade Republike Slovenije glede prioritetnih ukrepov in projektov, usmerjenih tudi v izpolnjevanje ciljev strategije Evropa 2020, kot priporočilo številka 6 (»*Zmanjšanje ovir za vstop in delovanje reguliranih storitev«*) navedeno, da mora Slovenija pospešiti reformo reguliranih storitev in pri tem znatno zmanjšati ovire za vstop v te poklice. Kot ključne naloge so opredeljene: pregled, popis in priprava predlogov za prenovo področne zakonodaje za regulirane dejavnosti in storitve ter ponoven pregled poklicev, zato da se za polovico zmanjša deregulacija in priprava predlogov predpisov, ki urejajo priznavanje poklicnih kvalifikacij.

**Priporočilo Sveta v zvezi z nacionalnim reformnim programom Slovenije za leto 2014** in **mnenje Sveta o slovenskem programu stabilnosti za leto 2014**[[7]](#footnote-7) prav tako navaja, da naj Slovenija v letih 2014-2015 zmanjša poslovne ovire v Sloveniji na ključnih področjih gospodarskega razvoja, da postane država privlačnejša za neposredne tuje naložbe, zlasti s pospešeno deregulacijo reguliranih poklicev in zmanjšanjem upravnih obremenitev, vključno z racionalnejšimi sistemi izdajanja dovoljenj.

Organizacija za gospodarsko sodelovanje in razvoj (v nadaljnjem besedilu: OECD) je septembra 2017 objavila dokument »***OECD Economic Surveys: Slovenia 2017****«*[[8]](#footnote-8), v katerem že na začetku v povzetku lahko zasledimo *(pri poglavju Spodbujanje produktivnosti z izboljšanjem predpisov in krepitvijo konkurence)*, kot glavno ugotovitev, da je visoko število reguliranih poklicev omejilo produktivnost in kot ključno priporočilo, da je potrebno zmanjšati število reguliranih poklicev in v kolikor bomo določene ohranili, da je potrebno predpise urediti manj omejujoče. Nadalje pri oceni in priporočilih opozarjajo, da regulacija pogosto vključuje visoke izobrazbene zahteve, obvezna dolgotrajna usposabljanja, obvezno registracijo oz. včlanitev v zbornico in omejevalne sisteme koncesij. Vse skupaj rezultira v nizki realni dodani vrednosti na zaposlenega v določenih poklicnih sektorjih (inženirji, arhitektura, pravo, računovodstvo), kar se odraža v nizki delovni produktivnosti. Navedeno vodi v višje proizvodne stroške in manjše investicije. Predlagajo, da bi morala Vlada RS oblikovati celovit načrt za zmanjšanje reguliranih poklicev. Skrb regulatorjev glede zagotavljanja kakovosti in varnosti se lahko uredi tudi z milejšo oz. ohlapnejšo regulacijo področja, kot na primer: nadomestitev obveznega s prostovoljnim članstvom v poklicnih združenjih/zbornicah in podobno. V dokumentu je navedeno, da bi morala Vlada RS v prihodnje narediti celovit Nacionalni akcijski plan, kot ga zahteva 59. člen direktive in v katerem naj bi napovedali ostro zmanjšanje reguliranih poklicev po vzoru baltskih držav in Švedske (manj kot 40 reguliranih poklicev). Omejitve, ki niso povezane z varstvom potrošnikov bi morale biti odstranjene (kot na primer zahteva po nacionalnosti), predlagajo tudi milejšo ureditev z vidika zmanjšanja zahtevanih delovnih izkušenj in poenostavitvijo teritorialnih omejitev (zdravstvene storitve, farmacevti in zdravniki).

# Pregled aktivnosti na področju deregulacije v Republiki Sloveniji v letih od 2010-2017

* **LETO 2010 in 2011**

Vlada Republike Slovenije je v juliju 2010 sprejela Akcijski načrt za Vzpostavitev poslovnega portala EKT – enotne kontaktne točke za podporo postopkom pridobivanja dovoljenj za opravljanje reguliranih dejavnosti v RS (v nadaljevanju: EKT)[[9]](#footnote-9), ki je poleg implementacije Direktive o storitvah na notranjem trgu v RS in Direktive o priznavanju poklicnih kvalifikacij, je predstavljal tudi realizacijo pomembnih nacionalnih ciljev na področju poenostavitve poslovnega okolja za domače in tuje poslovne subjekte, postavitve enotne in pregledne baze reguliranih dejavnosti / poklicev in predstavitve zahtevne zakonske vsebine na pregleden in strukturiran način.

V letu 2010 se je **pričel projekt prenove reguliranih poklicev in dejavnosti.** V tistem obdobjuje bilo v Sloveniji reguliranih **323 poklicev**. V procesu izvajanja projektaprenove regulacij poklicev in dejavnosti (t.i vstopnih pogojev), so bili popisani samo regulirani poklici (Ministrstvo za delo, družino, socialne zadeve in enake možnosti), medtem ko del reguliranih dejavnosti ni bila popisana. Da bi lahko ustrezne vsebine objavili na spletu, je bilo potrebno natančno analizirati zakonodajo, ki regulira opravljanje dejavnosti in poklicev ter vsebino pripraviti na enostaven, enoten in strukturiran način.

**Že na samem začetku projekta se je pojavilo vrsto težav.** Ugotovljeno je bilo:

* da ni natančnih oziroma ustreznih seznamov tako reguliranih poklicev kot dejavnosti,
* da ni ustrezno implementirane storitvene[[10]](#footnote-10) in poklicne[[11]](#footnote-11) direktive,
* da je treba nujno izvesti prenovo regulacij - na posameznih področjih je potrebna delna ali celotna deregulacija.

Ocenjeno je bilo, da je za ustrezno implementacijo ciljev poklicne in storitvene direktive, potrebno ustanoviti posebno delovno skupino, ki bo na podlagi analize predpisov oziroma regulacij (ki se odvija preko projekta Vzpostavitve enotne kontaktne točke – EKT) vladi oziroma posameznim resorjem predlagala ustrezne ukrepe v smeri spremembe zakonodaje.

* **LETO 2012**

Na podlagi aktivnosti izvedenih v letih 2010 in 2011, je bila v letu 2012 **ustanovljena medresorska delovna skupina za prenovo reguliranih dejavnosti in poklicev**, ki jo je vodilo Ministrstvo za javno upravo, v njej pa so sodelovali tudi predstavniki Službe Vlade za zakonodaje, Ministrstva za delo, družino, socialne zadeve in enake možnosti, Ministrstva za gospodarski razvoj in tehnologijo in Ministrstva za finance.

Načrt dela skupine je vseboval pet sklopov aktivnosti, ki so se v okviru analize odvijali preko projekta EKT.

Aktivnosti so bile razdeljene v naslednje sklope:

1. sklop (obrt, turizem, gradbeništvo);
2. sklop (veterina, nepremičnine, odvetništvo, detektivi, agencije za zaposlovanje, šola vožnje);
3. sklop (zdravstvo, sociala, varstvo in varovanje, trgovina, pravosodje, okolje, promet in logistika, gostinstvo in nastanitve);
4. sklop (energetika, finance, šolstvo, šport, kultura, kmetijstvo, druge osebne in poslovne storitve);
5. sklop (drugo).

Skupina je v okviru prvih dveh sklopov pregledala 107 predpisov, 193 reguliranih dejavnosti (vključno s poklici in storitvami) in predlagala resorjem 79 ukrepov. V dveh letih se je bistveni premik izvedel samo na področju obrti. Na ostalih področjih se realizacija ni izvedla oziroma so se roki za izvedbo večkrat podaljšali. Nekaj vzrokov in opozoril v zvezi z (ne)izvedbo prenove zakonodaje že popisanih reguliranih dejavnosti in poklicev, in sicer:

1. ministrstva so glede prenove zakonodaje zelo neodzivna in zgolj ozko področno naravnana (pomemben podatek je tudi, da poenostavitev oz. deregulacija načeloma pomeni, da nekomu nekaj vzameš – posledično to pripelje do popolnega odpora resorja),
2. za realizacijo zastavljenih ciljev je potrebna močna oziroma večja politična podpora,
3. nerazumljiv je zaostanek izvedbe prenove zakonodaje glede na zastavljeno časovnico na podlagi opravljenih popisov ter neupoštevanje sklepov Vlade RS s strani posameznih resorjev,
4. na premalo izvedenih aktivnostih nas nenehno opozarja tudi Evropska komisija.

**Tabela 1: Izvedba aktivnosti v številkah**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Število pregledanih predpisov** | **Število popisanih reguliranih dejavnosti** | **Število pogojev – dovoljenj na dejavnost** | **Število popisanih reguliranih poklicev** | **Število pogojev – dovoljenj na poklicih** | **Število sprejetih ukrepov za prenovo zakonodaje** | **Število realiziranih ukrepov za prenovo zakonodaje** |
| **I. sklop** | 16 | 103 | 67 | 15 | 8 | 42 | 11 (obrt) |
| **II. sklop** | 35 | 13 | 4 | 8 | 1 | 37 | 1 |
| **III. sklop** | 56 | 77 | 11 | 34 | 11 | v pripravi | 0 |
| **skupaj** | **107** | **193** | **82** | **57** | **20** | **79** | **12** |

V okviru I. in II. sklopa, je projektna skupina obravnavala skupno 120 regulacij, 25 reguliranih poklicev in pregledala 15 zakonov ter 50 podzakonskih aktov. Skupina je predlagala 79 ukrepov. Po preteku dveh let smo uspeli **število reguliranih poklicev zmanjšati na 287**. Poleg zmanjšanja števila regulacij (deregulacija), je bila **izvedena tudi vrsta poenostavitev v povezavi s pridobivanjem obstoječih dovoljenj.**

**Največji premik je bil izveden na področju obrtnih dejavnosti.** Sprejeta je bila novela obrtnega zakona in nova uredba, ki določa vstopne regulacije za seznam obrtnih dejavnosti. **Število** vstopnih **regulacij se je zmanjšalo iz 64 na 25**. Pomemben premik je bil izveden tudi v smeri zmanjšanja formalnih pogojev (šolska izobrazba) na več segmentih. Po novem (sprememba zakona v letu 2013), se za polovico reguliranih obrtnih dejavnosti upošteva tudi možnost vstopa na trg na podlagi pridobljenih znanj in izkušenj v okviru programa nacionalnih poklicnih kvalifikacij.

* **LETO 2013:**

Za doseganje cilja izboljšanja konkurenčnosti slovenskega gospodarstva je treba vzpostaviti stabilno poslovno okolje, ki bo privlačno za domače in tuje investitorje, in bo omogočalo maksimalno izrabo znanj in inovacij za končne proizvode ter storitve, ki so sposobni konkurirati v mednarodnih verigah vrednosti. **Vlada Republike Slovenije** je dne 3. oktobra 2013 z namenom doseganja večjih sinergijskih učinkov ukrepov, ki so tudi podlaga za oblikovanje usmeritev in programov Vlade RS, in v izogib poročanju različnim organom o istovrstnih ukrepih, zasledovanju enotne koordinacije in posledično veliko večjim vplivom na realizacijo, **sprejela Enotni dokument za boljše zakonodajno in poslovno okolje ter dvig konkurenčnosti** (v nadaljevanju: Enotni dokument)[[12]](#footnote-12).

Posamezne dokumente kot so:

- Agenda 46+ (Gospodarska zbornica Slovenije),

- Agenda Malega Gospodarstva (Gospodarska zbornica Slovenije),

- Zahteve slovenske obrti (Obrtno-podjetniška zbornica Slovenije),

- Akcijski program za izvajanje Akta za mala podjetja (MGRT),

- Ovire za Tuje neposredne investicije (MGRT),

- Akcijski program za odpravo administrativnih ovir in zmanjšanje zakonodajnih bremen za 25 % (MNZ),

- Pobude Trgovinske zbornice Slovenije,

- Program ukrepov za spodbujanje gospodarstva - 2012 (MGRT) ter

- Obvladovanje sive ekonomije v Republiki Sloveniji,

je tako nadomestil enoten dokument z opredelitvami ukrepov, zavezami, predlogi rešitev, nosilci ter roki realizacije. Dokumenti so bili tako prvič poenoteni in ukrepi smiselno združeni po šestnajstih področjih, s katerimi se zasleduje cilj vzpostavitve boljšega poslovnega okolja in dvig konkurenčnosti slovenskega gospodarstva. Z Enotnim dokumentom se želi okrepiti fokus glede implementacije ukrepov iz dokumenta ter nadzor nad realizacijo, in sicer brez podvajanja in nedoločenih ter nejasnih pristojnosti oziroma odgovornosti glede izvedbe. Enotni dokument, sprejet v oktobru 2013, je tako zajel 245 ukrepov na 16 različnih področjih ter resornih ministrstvih, ki so odgovorna za realizacijo le-teh. Vlada RS je ob sprejemu Enotnega dokumenta ustanovila tudi stalno medresorsko delovno skupino za zagotovitev boljšega zakonodajnega in poslovnega okolja ter dvig konkurenčnosti. Vlada je hkrati s sprejetjem Enotnega dokumenta in ustanovitvijo stalne medresorske delovne skupine s sklepom št. 01005-2/2013/11, z dne 3. 10.2013, zadolžila operativno delovno skupino, da ji poroča o izvedenih aktivnostih in realizaciji ukrepov iz Enotnega dokumenta trikrat letno.

Vlada RS je s sklepom št. 01005-2/2013/18, z dne 16.1. 2014, dopolnila Enotni dokument še z ukrepi iz dokumentov Kisik za gospodarstvo in Nova pogodba med delom in kapitalom za izhod iz krize. Iz obeh dokumentov je bilo predlaganih 79 ukrepov za uvrstitev v Enotni dokument. Ugotovljeno je, da je 28 ukrepov že uvrščenih v Enotni dokument, medtem ko je bilo 32 ukrepov nesprejemljivih. Dodatno se je tako Enotni dokument dopolnil z 17 ukrepi.

* **LETO 2014:**

Glede na to, da se aktivnosti niso odvijale v skladu s terminskim planom in da je bilo delo v okviru obstoječe skupine neučinkovito, je Vlada RS medresorsko delovno skupino ukinila (april 2014).

Z namenom zagotavljanja nadaljevanja in celovitega pregleda nad regulacijami poklicev in dejavnostmi je bilo v letu 2014 (junij) objavljeno tudi javno naročilo "Popis pogojev dejavnosti in poklicev ter priprava predlogov za izboljšanje poslovnega okolja."[[13]](#footnote-13)

Cilj javnega naročila je bil pregled in popis pogojev, ki jih morajo izpolnjevati podjetniki ali posamezniki za opravljanje svoje dejavnosti oziroma poklica. Prav tako pa bodo kasneje vse informacije o pogojih za opravljanje dejavnosti/poklicev objavljene na enem mestu, na pregleden in uporabniku prijazen način.

Na podlagi analize in temeljitega pregleda zakonodaje ter predpisanih regulacij so bili pripravljeni ukrepi za izboljšanje poslovnega okolja na obravnavanih področjih. V okviru javnega naročila je bil pripravljen “Seznam predlogov za izboljšanje poslovnega okolja”, ki je vključeval vsebinske ukrepe za poenostavitev in prenovo zakonodaje na področju reguliranih dejavnosti in poklicev.

V javno naročilo so bila vključena naslednja področja:

SKLOP 1: Področje kmetijstva:

1.1 Zakon o fitofarmacevtskih sredstvih

1.2 Zakon o gozdovih

1.3 Zakon o kmetijstvu

1.4 Zakon o morskem ribištvu

1.5 Zakon o semenskem materialu kmetijskih rastlin

1.6 Zakon o sladkovodnem ribištvu

1.7 Zakon o vinu

1.8 Zakon o zdravstvenem varstvu rastlin

1.9 Zakon o živinoreji

SKLOP 2: Področje okolja:

2.1 Zakon o varstvu okolja

2.2 Zakon o ohranjanju narave

2.3 Zakon o varstvu pred ionizirajočimi sevanji in jedrski varnosti

SKLOP 3: Področje šolstva in športa:

3.1 Zakon o organizaciji in financiranju vzgoje in izobraževanja

3.2 Zakon o športu

3.3 Zakon o visokem šolstvu

SKLOP 4: Področje kulture:

4.1 Zakon o knjižničarstvu

4.2 Zakon o uresničevanju javnega interesa na področju kulture

4.3 Zakon o varstvu dokumentarnega in arhivskega gradiva ter arhivih

4.4 Zakon o varstvu kulturne dediščine

4.5 Zakon o medijih

SKLOP 5: Področje prometa in logistike:

5.1 Pomorski zakonik

5.2 Zakon o železniškem prometu,

5.3 Zakon o varnosti v železniškem prometu

5.4 Zakon o elektronskih komunikacijah

5.5 Zakon o poštnih storitvah

SKLOP 6: Področje energetike:

6.1 Energetski zakon

SKLOP 7: Področje znanosti:

7.1 Zakon o meroslovju

7.2 Zakon o izdelkih iz plemenitih kovin

SKLOP 8: Področje zdravja:

8.1 Zakon o kemikalijah (Uredba o registraciji, evalvaciji, avtorizaciji in omejevanju kemikalij)

8.2 Zakon o nadzoru strateškega blaga posebnega pomena za varnost in zdravje

8.3 Zakon o zdravilih

8.4 Zakon o zdravilstvu

8.5 Zakon o zdravniški službi

8.6 Zakon o zdravstveni dejavnosti

8.7 Zakon o biocidnih proizvodih (Uredba Evropskega Parlamenta in Sveta o dostopnosti na trgu in uporabi biocidnih proizvodov)

8.8 Zakon o kozmetičnih proizvodih (Uredba Evropskega Parlamenta in Sveta o kozmetičnih izdelkih)

8.9 Zakon o predhodnih sestavinah za prepovedane droge (Uredba Evropskega Parlamenta in Sveta o predhodnih sestavinah pri prepovedanih drogah)

SKLOP 9: Področje gospodarstva

9.1 Zakon o avtorskih in sorodnih pravicah

9.2 Zakon o industrijski lastnini

SKLOP 10: Področje financ

10.1 Zakon o trgu finančnih instrumentov

10.2 Zakon o deviznem poslovanju

10.3 Zakon o zavarovalništvu

10.4 Zakon o javnih financah

10.5 Zakon o revidiranju

SKLOP 11: Področje zaposlovanja in sociale

11.1 Zakon o socialnem varstvu

11.2 Zakon o uporabi slovenskega znakovnega jezika

11.3 Zakon o varnosti in zdravju pri delu

11.4 Zakon o urejanju trga dela

SKLOP 12: Merjenje bremen in priprava predlogov ukrepov za poenostavitev in prenovo zakonodaje in odpravo administrativnih ovir za področja že popisanih reguliranih dejavnosti in poklicev objavljenih na portalu EUGO Slovenia

12.1 Trgovina

12.2 Gostinstvo

12.3 Prevozništvo

12.4 Varovanje

12.5 Gorsko vodništvo

12.6 Notarska dejavnost

12.7 Občinsko redarstvo

12.8 Pravosodje

12.9 Upravljanje smučišč

12.10 Alternativno reševanje sporov

Časovnica izvedbe posameznih aktivnosti je bila sledeča:

- objava javnega naročila: november 2013

- izbira izvajalcev: januar/februar 2014

- izvedba popisa in objava informacij: september 2014

- sprememba zakonodaje s predvidenimi ukrepi – deregulacija: oktober 2014 – junij 2015.

Zadnja faza javnega naročila ni bila realizirana, temveč je bil izveden popis pogojev za opravljanje dejavnosti in poklicev, ki so bili objavljeni na portalu EUGO. Pripravljen je bil tudi Seznam predlogov za poenostavitev in prenovo zakonodaje na področju reguliranih dejavnosti in poklicev, ki naj bi služil kot podlaga za spremembo zakonodaje v smeri poenostavitve in prenove zakonodaje.

* **LETO 2015, 2016 in 2017**

Postopkov poenostavitev v preteklosti ni bilo mogoče izpeljati v okviru različnih medresorskih delovnih skupin, na podlagi katerih so bili sprejeti tudi sklepi Vlade Republike Slovenije, ki so v večini primerov ostali nerealizirani in zavezujoči zgolj na papirju zato je Vlada RS, dne 13.11.2014 s sklepom št. 00403-1/2014/43 sklenila, da se projekt prenove reguliranih poklicev in dejavnosti vključi med ključne projekte vladne projektne pisarne kot 10. strateški in medresorski projekt.

## 10. strateški vladni projekt - “Prenova reguliranih poklicev in dejavnosti”

Služba Vlade Republike Slovenije za razvoj in evropsko kohezijsko politiko je vključila med ključne projekte vladne projektne pisarne kot deseti ključni strateški in medresorski projekt, z naslovom: "**Prenova reguliranih poklicev in dejavnosti**", katerega nosilci so: Ministrstvo za gospodarski razvoj in tehnologijo, Ministrstvo za javno upravo in Ministrstvo za delo, družino, socialne zadeve in enake možnosti.

**Namen samega projekta ni le opuščanje regulacije, ampak tudi ponovna ocena in ustrezna regulacija ter zmanjšanje poslovnih ovir (vstopni pogoji, smiselnost regulacij, poenostavitev postopkov,itd).**

Podlaga za prenovo reguliranih poklicev in dejavnosti je bila analiza predpisov in popis pogojev za opravljanje reguliranih dejavnosti, ki jo je pripravila medresorska delovna skupina za prenovo zakonodaje na področju reguliranih poklicev in dejavnosti kot tudi Seznam predlogov za poenostavitev in prenovo zakonodaje na področju reguliranih dejavnosti in poklicev, pripravljenih v okviru javnega naročila. Na podlagi analize in seznama predlogov je medresorska delovna skupina pripravila predloge ukrepov za izboljšanje zakonodaje. Rok za realizacijo projekta je bil 31.12.2015, vendar se je zaradi zamud pri realizaciji in zaradi dolgotrajnejših zakonodajnih postopkov, podaljšal do konca leta 2017.

**Ključna korist projekta na podlagi izvedenih ukrepov prenove reguliranih poklicev in dejavnosti naj bi bilo povečanje učinkovitosti in konkurenčnosti, ki jo sicer zmanjšuje togo in nefleksibilno podjetniško okolje v posameznih panogah.**

**SEKTORJI, KI SO BILI OB PRIČETKU PROJEKTA VKLJUČENI V 10. STRATEŠKI VLADNI PROJEKT**

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **Regulirani** | **Ciljna** | **Regulirane** | **Ciljna** |  | **Določen** |
|  |  | **poklici** | **vrednost** | **dejavnosti** | **vrednost** |  | **Rok** |
|  |  |  | **projekta** |  | **projekta** |  |  |
| **RESOR** | **SEKTOR/PODROČJE** |  |  |  |  |  |  |
| MGRT | Obrt | 0 | 0 | 65 | 25 |  | že izvedeno |
| MGRT | Trgovina | 2 | 0 | 0 | 0 |  | 31.12.2015 |
| MGRT | Pokopališko pogrebna dejavnost | 0 | 0 | 2 | 1 |  | 31.12.2015 |
| MGRT | Turizem | 3 | 2 | 2 | 1 |  | 31.12.2015 |
| MOP | Gradbeništvo | 5 | 3 | 0 | 1 |  | 31.12.2015 |
| MOP | Geodetska dejavnost | 3 | 1 | 1 | 1 |  | 31.12.2016 |
| MOP | Nepremičninsko posredovanje | 1 | 1 | 1 | 1 |  | 31.12.2016 |
| MOP | Dimnikarska dejavnost | 1 | 0 | 1 | 1 |  | 31.12.2015 |
| MNZ | Občinsko redarstvo | 2 | 0 |  |  |  |  |
| MNZ | Detektivska dejavnost\* | 1 | 1 | 1 | 1 |  | 31.12.2015 |
| MZI | Šole vožnje | 3 | 1 | 1 | 1 |  | 31.12.2015 |
| MP | Odvetništvo | 1 | 0 | 1 | 1 |  | 31.12.2015 |
| MKGP | Veterina | 1 | 1 | 8 | 8 |  | 31.12.2015 |
| MDDSZ | Sociala | 2 | 1 | 20 | 20 |  | 31.12.2015 |
| MZ | Zdravstvo | 67 | 43 |  |  |  | že izvedeno |
| MIZŠ | Vzgoja in izobraževanje | 46 | 14 |  |  |  | že izvedeno |
| MK | Kultura | 9 | 5 |  |  |  | že izvedeno |
|  | **Skupaj** | **147** | **73** | **103** | **62** |  |  |
|  |  |  |  |  |  |  |  |

\*Dejavnost je bila naknadno na podlagi obrazložitve resornega ministra izvzeta iz projekta.

Pri vključitvi sektorjev oziroma področij, ki so bili vključeni v vladni strateški projekt je bilo upoštevano tudi dejstvo, da povsod do deregulacije ne bo prišlo, lahko pa se izvedejo določene poenostavitve postopkov oziroma odprava administrativnih ovir. Rezultati in končna poročila so vključena posebej pri posameznih področjih.

Do 15.11.2017 so bile izvedene prenove reguliranih poklicev in dejavnosti na naslednjih področjih:

* + - * **kultura:** deregulirani so bili 4 poklici na področju kulture (konservatorski sodelavec, muzejski sodelavec, muzejski tehnik, konservatorski tehnik),
      * **zdravje:** s seznama zdravstvenih delavcev se je črtalo 6 poklicev, ker so regulirani že v drugi zakonodaji,
      * **redarstvo:** iz seznama reguliranih poklicev sta bila črtana dva poklica s področja redarstva, in sicer »občinski redar« in »vodja občinskega redarstva« (v skladu s členom 45 Pogodbe o delovanju Evropske unije),
      * **šolstvo:** seznam reguliranih poklicev na področju vzgoje in izobraževanja je bil ravno tako posodobljen, in sicer z vidika združevanja določenih poklicev. Cilj tovrstne združitve je bil poenotenje poklicev, ki so v principu enaki in kjer se v različnih vzgojno-izobraževalnih ustanovah/zavodih izvaja enako delo pod enakimi pogoji (npr. poklic knjižničar v osnovni šoli, knjižničar v glasbeni šoli, knjižničar v zavodu za otroke in mladostnike, knjižničar v internatu je enotno poimenovan knjižničar v vzgoji in izobraževanju). Število reguliranih poklicev na področju šolstva je bilo tako zmanjšano z 51 na 14.
      * **obrt:** izvedena je bila deregulacija obrti, kjer se je število reguliranih obrtnih dejavnosti zmanjšalo s 64 na 25,
      * **trgovina:** Zakon o spremembah Zakona o trgovini (Uradni list RS, št. 47/15), ki je začel veljati 15.7.2015 je dereguliral poklica prodajalec in trgovski poslovodja. S tem so se sprostili pogoji za vstop v trgovinsko dejavnost.
      * **sociala:** Zakon o spremembah in dopolnitvah zakona socialnem varstvu, ki je bil 3.6.2016 objavljen v Uradnem listu RS št. 39/16 je ukinil obvezno pripravništvo in s tem olajšal pogoje za vstop na trg strokovnih delavcev, ki opravljajo socialno varstvene storitve.
      * **pogrebna in pokopališka dejavnost**: Zakon o pogrebni in pokopališki dejavnosti, ki je bil objavljen v Uradnem listu RS št. 62 z dne 30.9.2016 je celovito prenovil zastarelo zakonodajo iz leta 1984. Pripravljen je tako, da pokopališka dejavnost ostaja v pristojnosti občin, pogrebna dejavnost pa se, razen zagotavljanja 24-urne dežurne službe, ki ostaja obvezna občinska GJS, izvaja na trgu.
      * **veterina:** Pravilnik o spremembah in dopolnitvah Pravilnika o priznavanju poklicnih kvalifikacij veterinarjev (Uradni list RS, št. 21/16) je začel veljati 19.3.2016. S spremembo in dopolnitvami pravilnika je bila v slovenski pravi red prenešena Direktiva 2013/55 EU glede priznavanja izobraževanja veterinarjev, ki izhajajo iz držav članic EU, Evropskega gospodarskega prostora in Švicarske konfederacije. Dolžina in obseg študija veterinarstva, ki sta predpisana z direktivo, se sedaj lahko izrazita tudi z enakovrednimi kreditnimi točkami po sistemu prenašanja in zbiranja kreditnih točk, ki se uporablja v evropskem visokošolskem prostoru (točke ECTS). S pravilnikom so določeni tudi pogoji oziroma postopek za pridobitev poklicne kvalifikacije veterinarja v Republiki Sloveniji za državljane tretjih držav.
      * **dimnikarske storitve:** Zakon o dimnikarskih storitvah je bil 4.11.2016 objavljen v Uradnem listu RS št. 68/16 Za dimnikarsko dejavnost je bil namesto koncesij uveden licenčni sistem, ki odpira priložnost vsem, ki izpolnjujejo pogoje.
      * **šole vožnje** – Zakon o voznikih (Uradni list RS, št. 109/10, 25/14 in 85/16 – ZVoz-1) je znižal zahteve izobrazbe. Za učitelja predpisov se po novem zahteva višješolska izobrazba, prej visoka strokovna (kar pomeni deregulacijo pri izobrazbenem pogoju). Za poučevanje predpisov o varnosti cestnega prometa je za osebe, ki imajo veljavno dovoljenje za učitelja vožnje, znižan tudi starostni pogoj. Za učitelja vožnje namreč ni več pogoj 24 let.
      * **gradbeništvo:** nov paket gradbenih zakonov, ki je bil sprejet v državnem zboru 24.10.2017 uvaja boljšo regulacijo, z združevanjem reguliranih poklicev in poklicnih nalog znotraj njih prinaša manjše število reguliranih poklicev od aktualne zakonodaje ter tako namesto dosedanjih desetih reguliranih poklicev ohranja le še štiri regulirane poklice: pooblaščeni arhitekt, pooblaščeni inženir, pooblaščeni krajinski arhitekt in pooblaščeni prostorski načrtovalec.

Za področje turizma je bil predlog Zakona o spodbujanju razvoja turizma v začetku novembra 2017 posredovan na Vlado RS. Predlog deregulira turističnega spremljevalca in delno deregulira opravljanje dejavnosti organizacij in prodaje turističnih aranžmajev, medtem ko ohranja regulacijo turističnega vodnika, kar je Vlada RS potrdila na svoji seji dne 16. novembra 2017.

Podrobnejši rezultati in končna poročila so vključena posebej pri posameznih področjih.

# PRENOVA REGULACIJ PO PODROČJIH/SEKTORJIH

Resorna ministrstva so v nadaljevanju povzela zakonodajne spremembe na področjih, ki jih regulirajo. V spodaj pripetih tabelah pa so navedene po področnih zakonih nadaljnje načrtovane spremembe.

## Obrt (MGRT)

V letu 2013 je prišlo do prenove obrtnega sistema v Republiki Sloveniji. Cilj prenove Obrtnega zakona (Uradni list RS, št. 40/04, 102/07, 30/13 in 36/13) je bil primarno zagotoviti združenja gospodarskih subjektov v Obrtni zbornici Slovenije (v nadaljevanju OZS) na prostovoljni osnovi oziroma ukinitev takratnega obveznega članstva in uvedba prostovoljnega članstva.

Prenova je sledila cilju poenostavitve poslovnega okolja, večje možnosti pri iskanju dela, zaposlovanja in predvsem večji konkurenčnosti slovenskih obrtnikov. Zaradi navedenega je bil podan predlog zakona, ki je iz veljavne zakonodaje črtal vse obrtne dejavnosti, za katere ne obstaja zadosten javni interes, ki bi upravičeval njihovo regulacijo preko obrtnega dovoljenja. Zmanjšalo se je število obrtnih poklicnih dejavnosti iz 64 na 25.

Namen prenove obrtnega sistema je bil tudi poenotenje slovenske zakonodaje s pravom EU, in sicer nov zakon ureja prijavo začasnega opravljanja storitev v skladu z Direktivo o storitvah na notranjem trgu (2006/123/ES v nadaljevanju: DSNT) ter Direktivo o priznavanju poklicnih kvalifikacij (2005/36/ES). Predhodno veljavna zakonodaja namreč ni imela vzpostavljenega sistema za prijavo občasnega opravljanja storitev za tuje fizične in pravne osebe. Trenutno veljavni zakon tako določa, da morajo tuje fizične in pravne osebe vsako občasno opravljanje obrtnih dejavnosti prijaviti pristojnemu organu, ki preverja določene pogoje za občasno opravljanje obrtnih dejavnosti. Ravno tako morajo sedaj tuji državljani, ki želijo stalno opravljati obrtno dejavnost v Republiki Sloveniji, kot nosilci obrtne dejavnosti vložiti vlogo pri OZS za priznanje poklicne kvalifikacije.

Obrni zakon sledi naslednjim načelom:

* načelo prostovoljnega združevanja: ukinjeno je bilo obvezno združevanje gospodarskih subjektov v OZS ter s tem obvezno plačevanje članarine. Po novem zakonu se v OZS lahko prostovoljno združujejo gospodarski subjekti, ki opravljajo obrtne dejavnosti ter želijo, da OZS nastopa kot predstavnik obrti;
* načelo sorazmernosti: načelo sorazmernosti pomeni osnovno vodilo pri deregulaciji posameznih obrtnih dejavnosti, v okviru katerega se primernost oziroma intenzivnost ukrepa določa v povezavi s ciljem, ki ga tak ukrep zasleduje. S tega vidika je treba deregulacijo razumeti kot odstranitev tistih ovir oziroma pogojev za opravljanje poklica, ki ne zagotavljajo pozitivnih učinkov, utemeljenih z javnim interesom; za vsak poklic in za vsak pogoj, ki ga država postavlja kot omejitev za vstop ali opravljanje te obrtne dejavnost, je treba torej jasno navesti, kaj ta pogoj zagotavlja in kako to zagotavlja. Če argumenta za regulacijo poklica z vidika javnega interesa ni, oziroma tudi ko ta argument obstaja, pa regulacija ne deluje v želeni smeri, je treba razmisliti o drugačnem načinu regulacije, ki lahko pomeni boljšo oziroma učinkovitejšo regulacijo ali pa celo deregulacijo. Načelo sorazmernosti je v Obrtnem zakonu zajeto predvsem pri opredelitvi obrtnih dejavnosti, za katere se zahteva ustrezna poklicna usposobljenost, ki jih je določila Vlada RS z Uredbo o obrtnih dejavnostih (Uradni list RS, št. 63/13) in za katere so v skladu z načelom sorazmernosti določeni pogoji, ki jih morajo izpolnjevati nosilci obrtnih dejavnosti za katere se zahteva ustrezna poklicna usposobljenost za zakonito opravljanje teh storitev;
* načelo enakih možnosti: obrtno dejavnost lahko izvajajo vse pravne ali fizične osebe, ki izpolnjujejo z zakonom predpisane pogoje. Takšna zahteva pa velja tako za domače obrtnike, kot tudi za fizične in pravne osebe iz držav članic Evropske unije, Evropskega gospodarskega prostora, Švicarske konfederacije in druge države, s katerimi je sklenjen mednarodni sporazum ali druge državljane in državljanke iz tretjih držav v skladu z zakonom, ki ureja postopke priznavanja poklicnih kvalifikacij;
* načelo varstva javnega interesa: po določbah zakona se med obrtne dejavnosti uvrščajo le tiste dejavnosti za katere obstaja potreba po njihovi regulaciji oziroma je potrebna ustrezna poklicna usposobljenost;
* načelo enakopravnosti: enakopravna obravnava zbornic - zakonodaja na področju gospodarskih zbornic je že ukinila obveznost članstvo v teh zbornicah (Gospodarska zbornica Slovenije in Trgovinska zbornica Slovenije);
* pospeševanje podjetništva in pogojev za srednja in mala podjetja ter razbremenitev gospodarstva: črtanje obrti podobnih dejavnosti in dejavnosti, za opravljanje katerih se ne zahteva ustrezna poklicna usposobljenost iz obrtnega registra, kar je prispevalo k poenostavitvi poslovnega okolja, večji mobilnosti delovne sile ter delni razbremenitvi gospodarstva.

Poglavitne rešitve nove ureditve:

* ukinitev dosedanjega obveznega članstva in uvedba prostovoljnega članstva. V zbornico se lahko vključi vsaka zainteresirana fizična ali pravna oseba, ki opravlja obrtno dejavnost. S to spremembo se je ukinila tudi obveznost plačevanja obveznega članskega prispevka;
* omogočanje združevanja tudi v druge zbornice na podlagi določb zakona, ki ureja gospodarske zbornice;
* OZS ostaja še naprej predstavnik obrti ter nadaljuje z izvajanjem določenih javnih pooblastil;
* odprava vpisa v obrtni register za obrti podobne dejavnosti in dejavnosti, za katere ni potrebna ustrezna poklicna usposobljenost ter dejavnosti domače in umetnostne obrti;
* obrtni register vključuje subjekte, ki opravljajo obrtne dejavnosti, za opravljanje katerih je potrebna ustrezna poklicna usposobljenost;
* dodatna opredelitev obrtne dejavnosti na dejavnosti, za katere je potrebna določena poklicna usposobljenost in druge obrtne dejavnosti, za katere ni potrebna določena poklicna usposobljenost;
* dodana je izdaja EU potrdil (potrdila o zakonitem opravljanju reguliranih dejavnosti v RS). Namen potrdila je, skladno z Direktivo 2005/36/ES o priznavanju poklicnih kvalifikacij, da imetnik potrdila v državi članici, kjer želi opravljati storitev dokazuje, da je zakonito ustanovljen v državi članici z namenom opravljanja zadevnih dejavnosti in da mu v trenutku izdaje potrdil ni prepovedano izvajanje dejavnosti;
* zakon ureja tudi vprašanje prijave čezmejnega občasnega opravljanja obrtnih dejavnosti in tako določa, da morajo tuji državljani za stalno opravljanje obrtnih dejavnosti pri OZS vložiti vlogo za priznanje poklicne kvalifikacije. Tuje fizične in pravne osebe, ki želijo občasno opravljati obrtno dejavnost v RS pa se morajo pri OZS prijaviti, OZS pa jih nato začasno vpiše v Obrtni register;
* prehodne določbe urejajo uskladitev statuta OZS v roku 6 mesecev in OOZ v roku 9. mesecev po uveljavitvi zakona, ter presečni datum po katerem lahko dosedanji člani izstopijo iz članstva iz OZS in OOZ.

|  |  |  |  |
| --- | --- | --- | --- |
| **Ministrstvo za gospodarski razvoj in tehnologijo** | **Predvidene spremembe na področju z vidika prenove regulacij** | **Rok** | **Opombe** |
| Obrtni zakon | Na področju obrti je prenova zaključena. | / |  |
| Uredba o obrtnih dejavnostih | Na področju obrti je prenova zaključena. | / |  |

## Zdravstvo (MZ)

Pri pripravi analize pripravništev se je izkazalo, da je področje zdravstva tako v Republiki Sloveniji kot tudi v drugih državah EU v precejšni meri regulirano (ugotovitev je podana na podlagi primerjalno pravne analize) in se za poklice v zdravstvu poleg izobrazbe določata tudi pripravništvo in strokovni izpit, oziroma samo pripravništvo ali strokovni izpit, zato Republika Slovenija v tem pogledu ni izjema. Regulacija poklicev na področju zdravstvene dejavnosti temelji na zahtevi po zagotavljanju javnega zdravja in varnosti obravnave pacientov oziroma uporabnikov zdravstvenih storitev ter posledično temu tudi na kakovosti zdravstvenih storitev. Poudariti je potrebno, da je regulacija poklicev na področju zdravstva potrebna zaradi zagotavljanja učinkovite zaščite uporabnikov storitev. Regulacija poklica je proporcionalno sredstvo za zaščito pacientov in javnega zdravja in deregulacija poklicev bi na področju zdravstva pripeljala ne samo do poslabšanja stanja pacienta, temveč tudi do ogrožanja javnega zdravja in povečanja bremena na račun obveznega zdravstvenega zavarovanja, zato večjih sprememb v deregulaciji poklicev ne bomo izvedli. Z vztrajanjem na regulaciji poklicev na področju zdravstva RS ne nasprotuje stališču Evropske komisije, niti določbam Direktive 2005/36/ES (z vključeno Direktivo 2013/55/ES), kajti slednja v tretjem odstavku 59. člena, določa, da je regulacija poklica lahko vzpostavljena zaradi zahtev, ki so utemeljene s prevladujočimi razlogi splošnega pomena. Iz sodne prakse Sodišča Evropske unije izhaja, da med prevladujoče razloge splošnega pomena sodi tudi varovanje zdravja ljudi.

Ministrstvo je večjo spremembo v deregulaciji poklicev že izvedlo s sprejemom Odredbe o seznamu poklicev v zdravstveni dejavnosti (Uradni list RS, št. 4/14), kjer je iz obstoječega seznama zdravstvenih sodelavcev črtalo 7 poklicev (gre za poklice, ki v osnovi delujejo samostojno izven zdravstvene dejavnosti; pedagog v zdravstveni dejavnosti, sociolog v zdravstveni dejavnosti, predmetni učitelj za likovno vzgojo, andragog v zdravstveni dejavnosti, likovni pedagog v zdravstveni dejavnosti, socialni pedagog v zdravstveni dejavnosti, predmetni učitelj v zdravstveni dejavnosti), hkrati smo deregulirali ostale zdravstvene sodelavce, ki delajo na področju laboratorijske dejavnosti in jih umestili v en poklic laboratorijski sodelavec I (s tem se je število reguliranih poklicev znižalo za 9).

Zaradi pomembnosti področja kadrov v zdravstvu smo v Resoluciji o nacionalnem planu zdravstvenega varstva 2016–2025 »Skupaj za družbo zdravja« (Uradni list RS, št. 25/16; v nadaljnjem besedilu: ReNPZV16–25) posebno poglavje namenili tudi upravljanju kadrovskih virov v zdravstvu. V to poglavje sodi tudi načrtovanje kadrovskih virov v zdravstvu glede na potrebe prebivalstva. Izhajajoč iz ReNPZV16–25 bodo potrebe javne zdravstvene mreže pomembno merilo za izobraževanje in usposabljanje zdravstvenih delavcev. Kar posledično pomeni tudi za regulacijo morebitnih novih oziroma deregulacijo "starih" poklicev. Kadri v zdravstvu se bodo tako načrtovali glede na potrebe prebivalstva. Izhajajoč iz ReNPZV16–25 naj bi se Nacionalni načrt kadrovskih virov v zdravstvu pripravil do leta 2021.

Ministrstvo za zdravje je načrtovalo nov sistemski zakon o zdravstvenih delavcih, vendar pa je bilo tekom razprave s strokovno javnostjo ugotovljeno, da bo sprejem slednjega zaradi razhajanj in nepremostljivih razlik z določeno strokovno javnostjo otežen oziroma da bo postopek sprejema zakona o zdravstvenih delavcih trajal dlje kot je bilo predhodno načrtovano, zato je bila sprejeta odločitev, da se postopki glede zakona o zdravstvenih delavcih ustavijo.

Ne glede na navedeno pa Ministrstvo za zdravje v Zakonu o spremembah in dopolnitvah zakona o zdravstveni dejavnosti (ZZDej-K), ki je bil v Državnem zboru Republike Slovenije sprejet 19. 9. 2017, za vse zdravstvene delavce in zdravstvene sodelavce (razen zdravnike in doktorje dentalne medicine) uveljavlja enotno obdobje opravljanja pripravništva, in sicer 6 mesecev. Veljavni Zakon o zdravstveni dejavnosti določa, da pripravništvo za zdravstvene delavce s srednjo strokovno izobrazbo traja šest mesecev, z višjo strokovno izobrazbo devet mesecev in z visoko strokovno izobrazbo, razen za zdravnika, 12 mesecev. Ker različno trajanje pripravništva glede na dolžino trajanja izobraževanja nima ustrezne podlage v smislu kakovosti izvajanja zdravstvenih storitev, je predlagano enotno obdobje. S tem bo zdravstvenim delavcem in zdravstvenim sodelavcev omogočeno, da hitreje pridejo do polne poklicne kvalifikacije in tudi na trg dela.

|  |  |  |  |
| --- | --- | --- | --- |
| **Ministrstvo za zdravje** | **Predvidene spremembe na področju z vidika prenove regulacij** | **Rok** | **Opombe** |
| Zakon o zdravstveni dejavnosti | Skrajšanje pripravništva za zdravstvene delavce in zdravstvene sodelavce | Konec leta 2017 |  |
| Zakon o zdravniški službi | Poklic zdravnik in doktor dentalne medicine bosta vedno regulirana poklica, saj sta regulirana tudi na področju EU (zanju velja avtomatično priznanje poklicne kvalifikacije po Direktivi 2005/36/ES), zato deregulacije v tem segmentu ne bo |  |  |

## Gradbeništvo, arhitekturna in inženirska dejavnost (MOP)

Ministrstvo za okolje in prostor je pristopilo k delni deregulaciji dejavnosti. Pripravilo je predlog Zakona o arhitekturni in inženirski dejavnosti (v nadaljevanju: ZAID), ki je bil sprejet in je začel veljati 17.11.2017, uporabljati pa se začne 1.6.2018.

Temeljni cilji in predlagane rešitve zakona so:

* izločiti iz Zakona o graditvi objektov (ZGO-1) in Zakona o urejanju prostora (ZUreP-1) vse tiste določbe, ki se nanašajo na pogoje za opravljanje dejavnosti in reguliranih poklicev na področju arhitekturne in inženirske dejavnosti ter določbe, ki se nanašajo na delovanje pristojnih poklicnih zbornic, to je Zbornice za arhitekturo in prostor Slovenije in Inženirsko zbornico Slovenije;
* na novo določiti pogoje za opravljanje reguliranih poklicev na področju prostorskega načrtovanja in graditve objektov, ki so danes opredeljeni kor regulirani poklici odgovornega prostorskega načrtovalca (licenca A, KA in P), odgovornega projektanta, odgovornega revidenta, odgovornega nadzornika in odgovornega vodjo del ter treh poklicev na področju geodetske dejavnosti (odgovorni geodet, geodet in geodetski strokovnjak). Namen zakona je dvig pogojev za opravljanje storitev v zvezi s projektiranjem, pri prostorskem načrtovanju pa je cilj zakona delna deregulacija pogojev za opravljanje storitev (opustitev regulacije za izdelavo strateških načrtov – planov) in hkrati upoštevati tudi pravno ureditev večine evropskih držav;
* uvedba mehanizmov in inštrumentov, s katerimi bi se zagotovila večja kakovost izvajanja storitev na področju prostorskega načrtovanja in graditve, s katerimi bi nadomestile dosedanjo ureditev oblik opravljanja storitev.

ZAID predvideva naslednje regulirane poklice in za vsakega od njih tudi podrobno opiše poklicne naloge (tudi v smislu rezerviranih nalog in dejavnosti), nazivi za posamezne regulirane poklice pa bi bili zaščiteni:

- pooblaščeni arhitekt,

- pooblaščeni inženir,

- pooblaščeni krajinski arhitekt in

- pooblaščeni prostorski načrtovalec

ZGO-1 reguliranih poklicev ni urejal na način, da bi se za vsakega od njih jasno opredelile njihove poklicne naloge in rezervirane dejavnosti, temveč je zakon regulirane poklice mešal z opisom nalog in odgovornosti posameznih udeležencev pri graditvi objektov. Posledično je bilo nemogoče regulirane poklice predstaviti preko opisa njihovih nalog. Tako zakon ne operira z reguliranim poklicem pooblaščeni arhitekt, pooblaščeni krajinski arhitekt itd. in ne opiše njihovih nalog, temveč kot reguliran poklic opisuje odgovornega projektanta, odgovornega revidenta, odgovornega nadzornika, odgovornega vodjo del, odgovornega vodjo posameznih del in odgovornega prostorskega načrtovalca. Naloge, odgovornosti in meje pooblastil so zabrisane in netransparentne. Predlog novega zakona zato z jasnejšo opredelitvijo reguliranih poklicev ne samo zmanjšuje število reguliranih poklicev, temveč se s tem tudi približuje primerljivim evropskim ureditvam, s tem da jasneje opiše, določi in razmeji naloge posameznega reguliranega poklica.

Prav tako zakon ureja oblike opravljanja storitev, v katerih lahko pooblaščeni arhitekt ali inženir opravlja naloge, ki spadajo v obseg njegove stroke.

Predlagana je regulacija dejavnosti, kar je tako posledica analize pravnih ureditev držav članic Evropske unije, ki je pokazala, da je Slovenija ena redkih držav brez tovrstne regulacije, kakor tudi izsledkov raziskave Zbornice za arhitekturo in prostor (območje Pomurja), ki kaže na to, da večina lastnikov podjetij oziroma družb, ki se ukvarjajo z dejavnostjo, ki sodi v opis nalog pooblaščenih arhitektov in inženirjev, sploh nima licenc ali nima aktivnih licenc, da na trgu vlada kaotično stanje, ki omogoča posojanje žigov in zlorabo licenc. Na podlagi opisanega in ob zavedanju, da je odgovorno ravnanje podjetij, spoštovanje etičnega kodeksa, strokovnih pravil in predpisov ter visok nivo kvalitete pooblaščenih arhitektov in inženirjev mogoče doseči le ob uzakonitvi pogojev za opravljanje dejavnosti, ne samo poklica kot takega, so predpisani posebni pogoji za opravljanje dejavnosti (registracija, zaposlitev strokovnjaka, zavarovanje odgovornosti in odsotnost stečajnega postopka). Za obstoječe gospodarske subjekte in njihovo prilagoditev novim zahtevah je predvideno ustrezno prilagoditveno obdobje. Predvidena je tudi možnost zaščite naziva za gospodarske subjekte, ki bodo izpolnjevali nekatere strožje pogoje, s katerimi bo omogočena neodvisnost (lastništvo, nepovezanost itd.).

Zakon pri vseh reguliranih poklicih kot ustrezno izobrazbo predvideva magistrski nivo izobrazbe, ustrezna vsebina izobrazbe bo določena v smislu skupne platforme oz. minimalnih vsebin s pravilnikom zbornic.

Zakon med pooblaščene inženirje po vzoru drugih evropskih držav uvršča tudi pooblaščenega inženirja s področja geodezije, s čimer poseže v ureditev Zakona o geodetski dejavnosti (Uradni list RS, št. 77/10), Zakona o evidentiranju nepremičnin (Uradni list RS, št. 47/06, 65/07 – odl. US in 79/12 – odl. US) in Zakona o državnem geodetskem referenčnem sistemu (Uradni list RS, št. 25/14), ki sedaj določajo tri regulirane poklice (odgovorni geodet, geodet, geodetski strokovnjak) in jih »združuje« v en reguliran poklic – pooblaščeni inženir geodezije.

Zakon o evidentiranju nepremičnin (Uradni list RS, št. 47/06, 65/07 – odl. US in 79/12 – odl. US - v nadaljevanju ZEN) določa, kaj so »geodetske storitve« in katere geodetske storitve lahko opravlja samo geodet (7.odst. 6. člena ZEN) - npr. ureditev meje, parcelacija, izravnava meje, označitev meje, komasacija… Naloge »geodeta« po ZEN se z ukinitvijo poklica geodet po ZAID prenesejo na pooblaščenega inženirja geodezije. ZAID predpisuje, na kakšen način morajo pooblaščeni inženirji geodezije opravljati poklicne naloge – dejansko opravljati in biti osebno prisotni. Ker za večino geodetskih postopkov velja, da so sestavljeni iz več posameznih faz (npr. geodetska izmera, vabljenje strank, mejna obravnava, izdelava elaborata) in lahko potekajo daljše časovno obdobje, da se izdelajo ustrezni elaborati, se večinoma izdelujejo v projektni skupini, večji ali manjši terenski ekipi. Zato lahko določena opravila po navodilih in nadzorom opravi tudi druga oseba z ustreznimi kompetencami. Vsi dosedanji geodeti z geodetsko izkaznico imajo ustrezne kompetence, da lahko opravijo posamezna opravila. To so izvajali tudi že danes, elaborat pa je vedno potrdil odgovorni geodet. Nestrokovno izvajanje geodetskih storitev namreč lahko močno poseže v pravice lastnikov nepremičnin (oškodovanje in obremenitev), zato je tudi Ustavno sodišče Republike Slovenije v odločbi št. U-I-230/00-40 z dne 17.04.2003 že presodilo, da so sredstva za doseganje tega cilja primerna in potrebna. Posamezna dejanja v postopkih izdelave elaborata morajo opraviti osebe s kompetencami in izkazanim pooblastilom pooblaščenega geodeta, da jim je s tem omogočen dostop do zemljišč lastnikov parcel in skupnih delov stavbe, ki je nujen npr. za izvajanje geodetske izmere. Prav tako se lahko že s posameznimi dejanji predvsem v postopkih izdelave elaboratov po ZEN-u npr. ureditev meje, označitev meje,… v primeru, da posamezna dejanja izvaja oseba z neustreznimi znanji in kompetencami pride do posegov v pravice lastnikov parcel in povzroči sosedske spore. Ustrezne strokovne kompetence imajo tudi sedanji geodetski strokovnjaki za izvajanje geodetske izmere. Zakon o državnem geodetskem referenčnem sistemu je določil reguliran poklic »geodetski strokovnjak«, ki izvaja geodetsko izmero, in mu omogočil, da dostopa do zemljišč lastnikov parcel in skupnih delov stavbe. ZAID med poklicnimi nalogami pooblaščenega inženirja geodezije določa tudi izvajanje geodetske izmere, in ukinja veljavnost 1. odstavka 17. člena Zakon o državnem geodetskem referenčnem sistemu, kar pomeni, da se odgovornost za organizacijo in strokovno pravilnost izvedbe geodetske izmere prenaša na pooblaščenega inženirja geodezije, ta pa mora imeti možnost, da različna strokovno tehnična opravila v okviru teh postopkov opravi tudi druga oseba z ustreznimi kompetencami.

Predlagana novost je način pridobivanja ustreznih poklicnih izkušenj, in sicer je predvideno spremljanje kandidata za naziv s strani mentorja.

Pri organizaciji pristojnih zbornic zakon večinoma ohranja veljavno ureditev in ne predvideva večjih sprememb, razen podaljšanja mandata skupščine in organov zbornice in nekaterih dopolnitev ter sprememb pri vodenju disciplinskih postopkov.

Zakon kot novost predpisuje obvezno stalno strokovno usposabljanje, po programu in pravilih, ki jih sprejmejo pristojne poklicne zbornice.

Prehodne določbe predvidevajo ohranitev dosedanjih pooblastil posameznikov, ki so ob uveljavitvi zakona opravljali določene naloge, v obsegu dosedanjih predpisov.

S tem zakonom se v pravni red Republike Slovenije prenaša Direktiva Evropskega parlamenta in Sveta 2006/123/ES z dne 12. decembra 2006 o storitvah na notranjem trgu (UL L št. 376 z dne 27. 12. 2006, str. 36; v nadaljnjem besedilu: direktiva o storitvah na notranjem trgu). Predlog zakona se v zgoraj opisanih rešitvah celovito usklajuje navedenimi predpisi EU, ki se prenašajo.

|  |  |  |  |
| --- | --- | --- | --- |
| **Ministrstvo za okolje in prostor** | **Predvidene spremembe na področju z vidika prenove regulacij** | **Rok** | **Opombe** |
| Zakon o urejanju prostora | Prenehal veljati |  |  |
| Zakon o graditvi objektov | Prenehal veljati |  |  |
| Zakon o arhitekturni in inženirski dejavnost (ZAID) | Zmanjšanje števila reguliranih poklicev z 10 na 4 | Zakon je sprejet in je začel veljati 17.11.2017, uporabljati pa se začne 1.6.2018 | V delu, ki se nanaša na priznavanje poklicnih kvalifikacij Zakon povzema rešitve, ki jih je vseboval Zakon o graditvi objektov (ta se z novim Gradbenim zakonom razveljavlja, področje regulacije arhitekturne in inženirske dejavnosti, vključno z regulacijo poklicev pa ureja ZAID) |

## Vzgoja, izobraževanje in šport (MIZŠ)

VZGOJA IN IZOBRAŽEVANJE:

Ministrstvo za izobraževanje, znanost in šport (v nadaljevanju: MIZŠ), ki je pristojno za regulacijo poklicev v vzgoji in izobraževanju, je na osnovi pozivov k deregulaciji poklicev izvedlo številne ukrepe za zmanjšanje števila reguliranih poklicev v vzgoji in izobraževanju. Polega osnovnega cilja zmanjšati število reguliranih poklicev, je želelo MIZŠ odpraviti posamezna podvajanja reguliranih poklicev, ki izhajajo še iz prvotne postavitve seznama reguliranih poklicev, ter izboljšati preglednost, s čimer bi olajšali dostop kandidatom in prepoznavanje ter izbiro ustreznega reguliranega poklica.

Na področju vzgoje in izobraževanja so bile v obdobju od 2008 do 2013 izvedene obsežne spremembe regulative, ki ureja pogoje za opravljanje vzgojno-izobraževalnega dela, pri čemer naj izpostavimo predvsem spremembe na področju poklicnega in strokovnega izobraževanja, kjer je bilo v letu 2011 odpravljenih 112 pravilnikov, ki so urejali pogoje za opravljanje vzgojno-izobraževalnega dela v poklicni in strokovni šoli, sprejet je bil nov Pravilnik o izobrazbi učiteljev in drugih strokovnih delavcev v poklicnem in strokovnem izobraževanju (Uradni list RS, št. 48/11 in 92/12), poleg tega pa so se uvajale spremembe pogojev za opravljanje vzgojno-izobraževalnega dela tudi na drugih področjih, in sicer s spremembami predpisov: Zakon o spremembah in dopolnitvah Zakona o organizaciji in financiranju vzgoje in izobraževanja (Uradni list RS, št. 36/08); Zakon o spremembah in dopolnitvah Zakona o osnovni šoli (Uradni list RS, št. 87/11); nov Pravilnik o izobrazbi učiteljev in drugih strokovnih delavcev v izobraževalnem programu osnovne šole (Uradni list RS, št. 109/2011, 10/2012 in 92/2012); nov Pravilnik o izobrazbi vzgojiteljev predšolskih otrok in drugih strokovnih delavcev v programih za predšolske otroke in v prilagojenih programih za predšolske otroke s posebnimi potrebami (Uradni list RS, št. 92/12); Pravilnik o spremembah in dopolnitvah Pravilnika o smeri strokovne izobrazbe, ki jo morajo imeti učitelji, korepetitorji in knjižničarji v glasbenih šolah (Uradni list RS 90/08 in 72/10); Pravilnik o spremembah in dopolnitvah Pravilnika o izobrazbi učiteljev in drugih strokovnih delavcev v izobraževalnih programih gimnazije (Uradni list RS, št. 72/07 in 89/08).

V okviru dejavnosti prenove reguliranih poklicev v vzgoji in izobraževanju je bilo ugotovljeno, da popolna deregulacija v smislu izvzetja poklicev iz sistema regulacije za strokovne delavce v vzgoji in izobraževanju ni sprejemljiva, saj ne bi bilo mogoče zagotavljati ustrezne kakovosti izvajanja javnoveljavnih vzgojno-izobraževalnih programov.

Prav tako so ključni poklici na področju vzgoje in izobraževanja regulirani na celotnem območju Evropske unije, kar je v skladu s skupnimi evropskimi načeli za kvalifikacije učiteljev »*Common European principles for teacher competences and qualifications*«[[14]](#footnote-14) ter smernicami Evropske komisije »*Supporting teacher competence development*«[[15]](#footnote-15), ki jih je z namenom povečanja kakovosti in učinkovitosti izobraževanja po vsej uniji sprejela in državam članicam priporočila Evropska komisija (op.: izraz »učitelj« je tu uporabljen v najširšem smislu, in sicer za vse, ki delajo s predšolskimi otroki, učenci in dijaki v osnovnem in srednjem izobraževanju, z udeleženci v izobraževanju odraslih in dijaki oziroma študenti v poklicnih izobraževalnih programih, ki se izvajajo v vzgojno-izobraževalnih zavodih, zavodih za usposabljanje ali podjetjih, kar se ujema s slovenskim izrazom »strokovni delavci v vzgoji in izobraževanju« in vključuje vse regulirane poklice v vzgoji in izobraževanju v Republiki Sloveniji).

Ob tem je potrebno opozoriti tudi na dejstvo, da je zaradi specifik slovenskega izobraževalnega sistema v primerjavi z nekaterimi drugimi evropskimi državami večje število reguliranih poklicev na področju vzgoje in izobraževanja, ker je del sistema vzgoje in izobraževanja tudi celotna vertikala predšolske vzgoje, ki zajema obe starostni obdobji od 1 do 3 let, kot tudi od 3 do 6 let, zato se med strokovne delavce v vzgoji in izobraževanju uvrščajo tudi vzgojitelji predšolskih otrok kot tudi pomočniki vzgojitelja predšolskih otrok (npr. tudi »*child care worker*«), ter ker se v okviru izvajanja javnih vzgojno izobraževalnih programov, tako znotraj obveznega kot tudi razširjenega programa, izvajajo dejavnosti na širšem področju kot v nekaterih drugih državah, saj v okviru javnega sistema vzgoje in izobraževanja delujejo tudi šolske knjižnice, šolske svetovalne službe, domovi za učence in dijake, kjer opravljajo delo knjižničarji in svetovalni delavci ter vzgojitelji v domovih, ki zaradi specifike dela sodijo med strokovne delavce v vzgoji in izobraževanju.

Predvsem pri slednjih je bilo pri podrobnejši proučitvi obstoječega seznama reguliranih poklicev v vzgoji in izobraževanju med drugim ugotovljeno, da so v evidenci zajeti poklici preveč razdrobljeni, kar ne ustreza definiciji, ki je zapisana v 3. členu Direktive Evropskega parlamenta in Sveta o priznavanju poklicnih kvalifikacij 2005/36/ES (UL L 255, 30. 9. 2005), ki določa, da je reguliran poklic »poklicna dejavnost ali skupina poklicnih dejavnosti, katerih dostop do, opravljanje ali enega od načinov opravljanja neposredno ali posredno določajo zakoni ali drugi predpisi glede posebnih poklicnih kvalifikacij«. Prenovljen seznam reguliranih poklicev v vzgoji in izobraževanju je posledično ukinil tudi razdrobljenost po delovnih mestih ter predstavil smiselno združitev v isti reguliran poklic, pri čemer se je sledilo cilju, da se v isti skupini nahajajo poklici, pri katerih gre za opravljanje enakega dela pod enakimi pogoji (primer: knjižničar v glasbeni šoli, knjižničar v osnovni šoli, knjižničar v šoli in zavodu za otroke in mladostnike s posebnimi potrebami, knjižničar v poklicni oz. strokovni šoli, knjižničar v gimnaziji, knjižničar v dijaškem domu ali domu za učence, in knjižničar v višji strokovni šoli, pri katerih gre za opravljanje enakega dela pod istimi pogoji, združeni v reguliran poklic knjižničar v vzgoji in izobraževanju).

V okviru dejavnosti prenove reguliranih poklicev se je tako do leta 2013 izvedlo obsežno zmanjšanje števila reguliranih poklicev v vzgoji in izobraževanju. Osnovno vodilo pri prenovi je bilo, da pri uvajanju sprememb ne sme prihajati do nejasnosti ali nepreglednosti v postopkih priznavanja poklicnih kvalifikacij. Končni rezultat je ne samo boljša primerljivost z drugimi državami, ampak tudi večja preglednost in poenostavitev postopka za strokovnjaka, ki želi v Republiki Sloveniji uveljavljati svojo poklicno kvalifikacijo v največjem možnemu obsegu.

Po mnenju MIZŠ je vstop v regulirane poklice v vzgoji in izobraževanju v Republiki Sloveniji optimalen, saj se nobenega od pogojev ne da izpustiti ali nadomestiti. Strokovnjaki, ki delajo z otroki, učenci, dijaki kot tudi drugimi udeleženci vzgoje in izobraževanja, morajo imeti ustrezna znanja tako iz disciplin, na katerih temeljijo specifična predmetna področja, ki so predmet poučevanja in njihovega strokovnega dela, kot tudi iz izobraževalnih ved in predmetne oziroma specialne didaktike, ki si jih pridobijo z ustreznim začetnim izobraževanjem in usposabljanjem, kar jim zagotavlja pridobitev kompetenc, potrebnih za učinkovito opravljanje poklica. Ključnega pomena je tudi usposobljenost za samostojno opravljanje poklica, kar potrdijo z uspešno opravljenim strokovnim izpitom.

ŠPORT:

S sprejetjem novega Zakona o športu (Uradni list RS, št. [29/17](http://www.uradni-list.si/1/objava.jsp?sop=2017-01-1523)) se je na novo uredilo področje strokovnega usposabljanja na področju športa, ki je bilo v starem zakonu pomanjkljivo urejeno. Po stari ureditvi je programe usposabljanja za opravljanje strokovnega dela v športu določal Strokovni svet Republike Slovenije za šport, po pridobitvi pozitivnega mnenje Fakultete za šport Univerze v Ljubljani in Olimpijskega komiteja Slovenije – Združenja športnih zvez. Stari zakon ni določal nobenih okvirjev kakšna naj bi bila usposabljanja (vsebina, obseg, trajanje, veljavnost, kdo in na kakšen način lahko izvaja usposabljanja, kdo nadzoruje izvajanje programom usposabljanj, stopnje usposobljenosti).

Z novim zakonom je jasno opredeljeno, kaj je strokovno delo v športu. Gre za delo na področju športnih programov in obsega načrtovanje, organiziranje, izvajanje, spremljanje in vrednotenje procesa športne vadbe. Gre za kontinuiran proces vadbe oziroma učenja. Strokovno delo v športu lahko opravlja strokovno izobražen ali strokovno usposobljen delavec v skladu s kompetencami, ki jih pridobi v javnoveljavnih programih izobraževanja ali usposabljanja.

Sistem razvoja kadrov v športu je z novim zakonom razdeljen na ravni izobraževanja in usposabljanja strokovnih delavcev v športu. Na ravni izobraženih se z zakonom določata ravni visokošolsko izobraženih (prva in druga bolonjska stopnja) in višješolsko izobraženih, medtem, ko sta na ravni usposabljanja vzpostavljeni dve stopnji, prva in druga stopnja.

Ravni celotnega sistema so hierarhično urejene in raven izobraženih je v hierarhiji postavljena višje kot raven usposobljenih, pri čemer na ravni izobraženih priznavamo višjo raven kompetenc visokošolsko izobraženim kot višješolsko izobraženim. Na ravni usposobljenih kadrov pa se priznava višja stopnja kompetenc na drugi stopnji, kakor tistim, ki so usposobljeni na prvi stopnji.

Javnoveljavni izobraževalni programi so tisti, ki so urejeni v skladu z Zakonom o visokem šolstvu ali Zakonom o višjem strokovnem izobraževanju. Javnoveljavni programi usposabljanja pa se določijo v skladu z Zakonom o športu.

Zaradi velikega števila veljavnih programov usposabljanj na področju športa po starem zakonu je novi zakon omejil število programov in določa, da bodo morali posamezniki za opravljanje strokovnega dela v športu opraviti enega izmed štirih programov usposabljanj.

To so programi za športno treniranje, šport invalidov, šport starejših in športno rekreacijo. Za športne panoge, ki imajo evidentiran uradni tekmovalni sistem, bo za opravljanje strokovnega dela treba imeti strokovno usposobljenost za športno treniranje, ne glede na to, v katerem športnem programu bo strokovni delavec opravljal delo.

Novi zakon določa, da program usposabljanja za športno treniranje pripravijo nacionalne panožne športne zveze, vsaka za vsako svojo panogo. Program usposabljanja za šport invalidov pripravi Zveza za šport invalidov Slovenije (ZŠIS - POK) v sodelovanju z Univerzitetnim rehabilitacijskim inštitutom Republike Slovenije - Soča, program usposabljanja za šport starejših in športno rekreacijo pa pripravi OKS-ZŠZ v sodelovanju z visokošolskimi zavodi, ki izvajajo javnoveljavne programe na področju športa. Navedeni pripravljavci programov usposabljanj bodo pristojni tudi za organiziranje usposabljanj in za spremljanje in evalvacijo usposabljanj. Način priprave, spremljanja in evalviranja programov usposabljanj se bo podrobneje določil s pravilnikom o strokovnem delu v športu.

Novi zakon določa tudi imenovanje akreditacijske komisije za programe usposabljanj na področju športa. Akreditacijska komisija bo sestavljena iz izkušenih strokovnjakov na področju izobraževanja oziroma usposabljanja v športu ali medicine športa in bo delovala neodvisno. Imenovala jo bo Vlada Republike Slovenije na predlog ministra, pristojnega za šport, ministra, pristojnega za zdravje, visokošolskih zavodov, ki izvajajo javnoveljavne izobraževalne programe na področju športa, OKS-ZŠZ kot predstavnika civilne športne sfere in na predlog ZŠIS-POK kot predstavnika športa invalidov. Akreditacijska komisija bo skrbela, da bodo programi, ki jih bo potrdil minister, pristojen za šport, med seboj primerljivi in da bodo zagotavljali enake standarde kakovosti in obseg kompetenc, ki jih bo posameznik pridobil z uspešno zaključenim usposabljanjem.

|  |  |  |  |
| --- | --- | --- | --- |
| **Ministrstvo za izobraževanje, znanost in šport** | **Predvidene spremembe na področju z vidika prenove regulacij** | **Rok** | **Opombe** |
| Zakon o organizaciji in financiranju vzgoje in izobraževanja | Na področju vzgoje in izobraževanja je prenova zaključena. | / |  |
| Zakon o športu | Na področju športa je prenova zaključena. |  |  |

## Nepremičninsko posredovanje (MOP)

Ministrstvo za okolje in prostor je pristopilo k delni deregulaciji dejavnosti. Pripravilo je Predlog zakona o nepremičninskem posredovanju, ki je bil julija 2017 posredovan v javno in medresorsko obravnavo.

Predlog zakona na eni strani sledi cilju zagotoviti večje varstvo potrošnikov za storitve, ki jih na trgu nudijo nepremičninske družbe, na drugi strani pa z delno deregulacijo izboljšati pogoje za zagotavljanje večje gospodarske pobude na nepremičninskem trgu.

Zaradi mnenja Evropske komisije, da je Slovenija prepoznana kot država, kjer je poklic nepremičninskega posrednika najbolj reguliran je bil pripravljen predlog zakona, ki bi dejavnost v določeni meri deregulirali z ukinitvijo obveznega dopolnilnega usposabljanja.

Poglavitne rešitve predloga novega zakona so:

* uvedba t.i. dualizma, s katerim se sprošča delovanje nepremičninskih družb na način, da za posredovanje pri sklepanju posredniških poslov z gospodarskimi družbami ne veljajo omejitve glede višine plačila za posredovanje. Za potrošnike je plačilo za posredovanja regulirano in znaša v primeru nakupa in prodaje nepremičnine največ 4 % od pogodbene cene;
* prenos pristojnost za izdajo in odvzem dovoljenja nepremičninskih posrednikov za opravljanje nepremičninskega posredovanja na upravne enote in se podrobno določa postopek pridobitve in prenehanja veljavnosti dovoljenja nepremičninskih posrednikov;
* v zakon se umešča definicija ekskluzivnega posredovanja in jasna delitev na polno in navadno ekskluzivno pogodbo o nepremičninskem posredovanju;
* dopolnjena so pravila varnega in skrbnega poslovanja v prometu z nepremičninami. Med drugim je določena višina dejanskih stroškov, do katerih je nepremičninska družba upravičena v primeru, da ji ne pripada plačilo za posredovanje;
* v okviru nadzora so za prekrške določene globe, ki bodo prispevale k učinkovitosti, sorazmernosti in bodo imele odvračilni učinek na kršitelje. Inšpekcijski nadzor se bo izvajal tako, da bodo inšpektorji lahko izrekali globe v razponu. Določeni so tudi nekateri novi prekrški, ki sledijo vsebinskim spremembam zakona.

|  |  |  |  |
| --- | --- | --- | --- |
| **Ministrstvo za okolje in prostor** | **Predvidene spremembe na področju z vidika prenove regulacij** | **Rok** | **Opombe** |
| Zakon o nepremičninskem posredovanju | Je v zakonodajnem postopku. | V letu 2018 |  |

## Dimnikarske storitve (MOP)

Zakon o dimnikarskih storitvah je bil 4.11.2016 objavljen v Uradnem listu RS št. 68/16. Za dimnikarsko dejavnost je bil namesto koncesij uveden licenčni sistem, ki odpira priložnost vsem, ki izpolnjujejo pogoje. Prednost predlaganega sistema za dimnikarje v licenčnem sistemu je, da ne bodo več omejeni na območja. Uporabniku dimnikarskih storitev je treba omogočiti izbiro dimnikarske družbe, to pa je mogoče zagotoviti z uvedbo licenčnega sistema, kar je ena bistvenih novosti predlagane ureditve. MOP zakonodaje v naslednjih letih ne bo spreminjal.

|  |  |  |  |
| --- | --- | --- | --- |
| **Ministrstvo za okolje in prostor** | **Predvidene spremembe na področju z vidika prenove regulacij** | **Rok** | **Opombe** |
| Zakon o dimnikarskih storitvah | Prenova na področju je zaključena. |  |  |

## Geodetska dejavnost (MOP)

Prenova geodetske dejavnosti in reguliranih poklicev na področju geodetske dejavnosti je vključena v celovito prenovo prostorske in gradbene zakonodaje, ki (med drugim) obsega tudi nov Zakon o arhitekturni in inženirski dejavnosti (ZAID). V ZAID bo regulirana geodetska dejavnost ohranjena (delno bo deregulirana), po vzoru drugih evropskih držav pa bodo med pooblaščene inženirje uvrščeni tudi pooblaščeni inženirji s področja geodezije. Načrtovana je »združitev« 3 reguliranih poklicev s področja geodetske dejavnosti (odgovorni geodet, geodet, geodetski strokovnjak) v en reguliran poklic – pooblaščeni inženir geodezije.

|  |  |  |  |
| --- | --- | --- | --- |
| **Ministrstvo za okolje in prostor** | **Predvidene spremembe na področju z vidika prenove regulacij** | **Rok** | **Opombe** |
| Zakon o geodetski dejavnosti | Regulacija geodetskih poklicev in dejavnosti bo prenesena v Zakon o arhitekturni in inženirski dejavnosti  Število geodetskih poklicev se zmanjša s treh na enega | Zakon je sprejet in je začel veljati 17.11.2017, uporabljati pa se začne 1.6.2018 |  |
| [Zakon o državnem geodetskem referenčnem sistemu](http://www.gu.gov.si/si/zakonodaja_in_dokumenti/materialni_predpisi/zakon_o_drzavnem_geodetskem_referencnem_sistemu/) |  |  |

## Trgovina (MGRT)

Zakon o spremembah Zakona o trgovini (Uradni list RS, št. [47/15](http://www.uradni-list.si/1/objava.jsp?sop=2015-01-1931)), ki je začel veljati 15.7.2015 je dereguliral poklica prodajalec in trgovski poslovodja. S tem so se sprostili pogoji za vstop v trgovinsko dejavnost in opravljanje poklica, za katera je bila predpisana stopnja izobrazbe.

|  |  |  |  |
| --- | --- | --- | --- |
| **Ministrstvo za gospodarski razvoj in tehnologijo** | **Predvidene spremembe na področju z vidika prenove regulacij** | **Rok** | **Opombe** |
| [Zakon o trgovini](http://www.pisrs.si/Pis.web/pregledPredpisa?id=ZAKO5327) | Na področju trgovine je prenova zaključena. | / |  |

## Pokopališko pogrebna dejavnost (MGRT)

Zakon o pogrebni in pokopališki dejavnosti, ki je bil objavljen v Uradnem listu RS št. 62, z dne 30.9.2016, in celovito prenavlja zastarelo zakonodajo iz leta 1984. Pripravljen je tako, da pokopališka dejavnost ostaja v pristojnosti občin, pogrebna dejavnost pa se, razen zagotavljanja 24-urne dežurne službe, ki ostaja obvezna občinska gospodarska javna služba, izvaja na trgu. Zakon predvideva pridobitev dovoljenja za opravljanje dejavnosti, ne regulira pa nobenih poklicev.

|  |  |  |  |
| --- | --- | --- | --- |
| **Ministrstvo za gospodarski razvoj in tehnologijo** | **Predvidene spremembe na področju z vidika prenove regulacij** | **Rok** | **Opombe** |
| Zakon o pogrebni in pokopališki dejavnosti | Na področju pogrebne in pokopališke dejavnosti je prenova zaključena. | / |  |

## Turizem (MGRT)

V medresorskem usklajevanju je osnutek zakona o spodbujanju razvoja turizma. Izhodišča so bila, da se deregulira poklic turistični vodnik in turistični spremljevalec ter deregulacija opravljanja dejavnosti organizacij in prodaje turističnih aranžmajev. V predlogu Zakona o spodbujanju razvoja turizma, ki ga je Vlada RS sprejela na svoji seji dne 16. novembra 2017, poklic turistični vodnik ostaja reguliran. Deregulacija opravljanja dejavnosti organizacije in prodaje turističnih aranžmajev ne bo opravljena v celoti ampak delno.

|  |  |  |  |
| --- | --- | --- | --- |
| **Ministrstvo za gospodarski razvoj in tehnologijo** | **Predvidene spremembe na področju z vidika prenove regulacij** | **Rok** | **Opombe** |
| Zakon o spodbujanju razvoja turizma | Predlog zakona o spodbujanju razvoja turizma je bil v novembru 2017 posredovan v obravnavo Vladi RS |  |  |
| Zakon o gorskih vodnikih | **Ni predvidenih sprememb** |  |  |

## Sociala, trg dela in uporaba znakovnega jezika (MDDSZ)

Zaposlovanje na področju socialnega varstva je regulirano na podlagi 69. oziroma 70. člena Zakona o socialnem varstvu. Kot pogoj za opravljanje dela je določena vrsta in stopnja izobrazbe, opravljen strokovni izpit ter pripravništvo oziroma delovne izkušnje na področju socialnega varstva.

Vlada Republike Slovenije je 2.4.2015 sprejela sklep, s katerim je naložila vsem ministrstvom in vladnim službam, da pripravijo analizo opravljanja pripravništev za osebe, ki so pridobile izobrazbo po višješolskih in visokošolskih študijskih programih. Namen analize je bil pregled opravljanja pripravništva v Republiki Sloveniji na področjih, ki se izvajajo predvsem v državni upravi oziroma v javnem sektorju ter preverba možnosti zaposlovanja ter potrebe po opravljanju pripravništev in posebnih strokovnih izpitov.

Analiza je nakazala potrebo po odpravi obveznega pripravništva, zato je Ministrstvo za delo, družino, socialne zadeve in enake možnosti pristopilo k spremembi členov Zakona o socialnem varstvu, ki urejata pripravništvo. Tako se na podlagi ugotovitev analize in pripomb strokovne javnosti trenutno ohranja pripravništvo, vendar ne kot obvezen pogoj za pristop k strokovnemu izpitu. K strokovnemu izpitu lahko pristopijo tudi kandidati, ki niso opravljali pripravništva, imajo pa šest ali devet mesecev delovnih izkušenj na področju socialnega varstva. Pripravniška doba traja šest ali devet mesecev. Dolžina pripravniške dobe ali delovnih izkušenj na področju socialnega varstva je odvisna od vrste izobrazbe - za vse tiste, ki so končali višjo ali visoko šolo, ki izobražuje za socialno delo, se zahteva šestmesečno pripravništvo ali šestmesečne delovne izkušnje na področju socialnega varstva, saj del praktičnega znanja diplomanti Fakultete za socialno delo pridobijo že med samim izobraževanjem, za vse druge diplomante pa se zahteva devetmesečno pripravništvo ali devetmesečne delovne izkušnje na področju socialnega varstva. Ocenjuje se namreč, da se lahko šele po preteku omenjenega časa šteje, da je posameznik opravljal delo na področju socialnega varstva v takem obsegu, da ga lahko opravlja samostojno.

Morebitne dodatne deregulacije poklicev v socialnem varstvu na področju pripravništva niso predvidene. Menimo namreč, da je za kompetentno opravljanje storitev na področju socialnega varstva, poleg ustrezne izobrazbe, še vedno potrebno opravljanje pripravništva oz. pridobitev delovnih izkušenj.

Poklic "tolmač slovenskega znakovnega jezika" je opredeljen v Zakonu o uporabi slovenskega znakovnega jezika (Uradni list RS, št. 96/02). Zakon v 5. členu določa, katere pogoje mora izpolnjevati oseba, da lahko postane tolmač slovenskega znakovnega jezika. Med pogoji je navedena tudi zahteva, da mu je bil izdan certifikat v skladu s predpisi, ki urejajo nacionalne poklicne kvalifikacije in je vpisan v register tolmačev. Potreba po regulativi samega poklica izhaja iz narave dela, ki ga opravljajo tolmači. Tolmači namreč gluhim osebam tolmačijo govorni jezik v znakovni jezik in slišečim osebam znakovni jezik v govorni jezik. Tolmači so torej vezni člen pri komunikaciji gluhih oseb s slišečimi. Odgovornost tolmača je zelo velika, on namreč odgovarja za pravilnost tolmačenja. Tolmači sodelujejo tudi v uradnih postopkih, kjer je pravilnost tolmačenja še toliko pomembnejša. Prav iz navedenih razlogov je nujno potrebna regulacija tega poklica, skozi katero se zagotovijo potrebni (nujni) standardi pri in za opravljanje tega zahtevnega poklica. Spremembe regulacije niso predvidene.

|  |  |  |  |
| --- | --- | --- | --- |
| **Ministrstvo za delo, družino, socialne zadeve in enake možnosti** | **Predvidene spremembe na področju z vidika prenove regulacij** | **Rok** | **Opombe** |
| Zakon o socialnem varstvu | **/** | **/** |  |
| Zakon o uporabi slovenskega znakovnega jezika | **Ni predvidenih sprememb** |  |  |

## Odvetništvo (MP)

V osnutek Nacionalnega akcijskega načrta je iz pristojnosti Ministrstva za pravosodje (v nadaljevanju: MP) vključeno področje odvetništva. Za to področje je Evropska komisija za Slovenijo izdala priporočilo,[[16]](#footnote-16) da bi se morala odpraviti zahteva glede državljanstva za državljane EU, ki so pridobili kvalifikacije v Sloveniji. Zakon o odvetništvu[[17]](#footnote-17) (ZOdv) namreč v prvem odstavku 25. člena med pogoji za odvetnika predpisuje državljanstvo Republike Slovenije, kar pomeni, da po veljavni ureditvi državljan EU, ki je izpolnil izobrazbene pogoje (vključno s pravniškim državnim izpitom) za opravljanje odvetniškega poklica v Republiki Sloveniji, ne more postati odvetnik na podlagi 25. člena ZOdv.

Ministrstvo za pravosodje se zaveda opisane problematike in jo bo z odpravo pogoja državljanstva iz 1. točke prvega odstavka 25. člena ZOdv za državljane EU ustrezno uredilo ob prvih zakonskih spremembah na področju odvetništva. Odpravo pogoja državljanstva za državljana EU, ki ima v Republiki Sloveniji pridobljen strokovni naslov za opravljanje odvetniškega poklica, podpira tudi Odvetniška zbornica Slovenije, ki vodi imenik odvetnikov ter odloča o vpisih in izbrisih iz tega imenika. MP meni, da za ureditev obravnavanega vprašanja skladno s priporočili Evropske komisije ni ovir, vendar pa bodo v ta namen potrebne zakonodajne spremembe, ki na področju odvetništva za leto 2017 zaenkrat niso načrtovane. Predvidoma se bo priprava zadevne spremembe na podlagi priporočila Evropske komisije pričela v letu 2018.

|  |  |  |  |
| --- | --- | --- | --- |
| **Ministrstvo za pravosodje** | **Predvidene spremembe na področju z vidika prenove regulacij** | **Rok** | **Opombe** |
| Zakon o odvetništvu | odprava pogoja državljanstva iz 1. točke prvega odstavka 25. člena ZOdv | Pričetek aktivnosti v letu 2018 |  |

## Šola vožnje (MZI)

Regulirani poklici v dejavnosti usposabljanja kandidatov za voznike:

1. Učitelj vožnje,
2. Učitelj predpisov,
3. Strokovni vodja šole vožnje,
4. Izvajalec programov usposabljanja voznikov začetnikov in za varno vožnjo (trener vadbe varne vožnje in izvajalec programa skupinske delavnice o varnosti cestnega prometa in psihosocialnih odnosih med udeleženci v cestnem prometu),
5. Izvajalec izobraževanja in dodatnega usposabljanja izvajalcev programov dodatnega usposabljanja voznikov začetnikov in varne vožnje,
6. Ocenjevalec na vozniškem izpitu,
7. Izvajalec rehabilitacijskih programov (edukacijske in psihosocialne delavnice).

V začetku leta 2017 je stopil v veljavo nov Zakon o voznikih (Uradni list RS, št. 85/16, v nadaljevanju ZVoz-1), ki v svojem 33. členu določa, da izvaja naloge pristojnega organa v skladu z zakonom, ki ureja postopek priznavanja poklicnih kvalifikacij državljanom držav pogodbenic za opravljanje reguliranih poklicev v Republiki Sloveniji, javna agencija.

ZVoz-1 predpisuje, da lahko usposabljanje kandidatov za voznike motornih vozil opravljajo gospodarske družbe, samostojni podjetniki posamezniki, javni in zasebni izobraževalni zavodi in druge pravne osebe zasebnega prava, policija in vojska, ki izpolnjujejo predpisane pogoje. Zaradi zahtev Direktive o storitvah in za zagotavljanje prostega pretoka storitev je v zakonu dodana novost, da lahko dejavnosti usposabljanja kandidatov v Republiki Sloveniji opravljajo tudi pravne osebe in samostojni podjetniki posamezniki s sedežem v drugi državi članici Evropske unije ali Evropskega gospodarskega prostora, ki izpolnjujejo s tem zakonom določene pogoje. Dejavnost lahko opravljajo stalno, prek ustanovljene podružnice v Republiki Sloveniji ali čezmejno, torej občasno ali začasno, če so izpolnjeni pogoji za zakonito opravljanje dejavnosti usposabljanja kandidatov za voznike v državi sedeža. Odločbo o registraciji šole vožnje izda javna agencija, ki tudi vodi register šol vožnje, šola vožnje pa mora vsako spremembo, ki vpliva na točnost podatkov v registru, prijaviti v 15 dneh. Šola vožnje sme začeti opravljati dejavnost usposabljanja kandidatov za voznike šele, ko jo javna agencija vpiše v register šol vožnje. Slednje javna agencija izvrši po pravnomočnosti odločbe. Nujnost izdaje odločbe o registraciji šole vožnje opredeljujemo z razlogi ohranjanja javne varnosti in javnega zdravja. Enako velja za priznavanje poklicnih kvalifikacij vseh zgoraj navedenih reguliranih poklicev.

Zagotavljanje kakovostnega usposabljanja in ocenjevanja bodočih voznikov bistveno vpliva na splošno prometno varnost, ki je v javnem interesu, pri čemer je potrebno poudariti, da je največ prometnih nesreč s hudimi posledicami ravno med mladimi vozniki. Zato novi zakon s svojimi določbami sledi cilju zagotovitve čim višje kakovosti samega usposabljanja in vzgoje bodočih voznikov. Izvajalci usposabljanja morajo svoje delo izvajati odgovorno, saj lahko zgolj s kakovostnim usposabljanjem zmanjšamo število prometnih nesreč in tako zagotovimo javno varnost in zdravje ljudi. S tega vidika je bistvenega pomena, da organizacija, ki izvaja dejavnost usposabljanja kandidatov za voznike, izpolnjuje vse predpisane pogoje, in da je oseba, ki izvaja dejavnost usposabljanja, primerno usposobljena za kategorijo vozil, za katero usposablja kandidate za voznike. Slednje je možno zagotoviti zgolj na podlagi predhodne preveritve izpolnjevanja pogojev in verodostojnosti dokumentov in s tem preprečiti možne zlorabe (npr. ponarejeni dokumenti,…). Konec leta 2013, torej v času veljave predhodnega Zakona o voznikih, je bilo tedanje Ministrstvo za infrastrukturo in prostor, s strani Ministrstva za notranje zadeve, obveščeno o obsegu zlorab izvajanja programov usposabljanj kandidatov za voznike motornih vozil in programov dodatnih usposabljanj voznikov, ki jih izvajajo pooblaščene organizacije, ugotovljenih na podlagi obsežne in dolgotrajne kriminalistične preiskave, ki je potekala od leta 2011. Po tedanjih podatkih Ministrstva za notranje zadeve so se zlorabe izvajale na področju šol voženj, pooblaščenih organizacij, ki izvajajo programe dodatnih usposabljanj za voznike začetnike in voznike ter na področju izdaje vozniških dovoljenj, kjer naj bi osumljeni uporabili javno listino – originalno potrdilo izpitnega centra o opravljenem vozniškem izpitu, pri čemer so vedeli, da je vsebina potrdila lažna. Ministrstvo za infrastrukturo in prostor je poleg takojšnjih ukrepov (poostren nadzor nad šolami vožnje in pooblaščenimi organizacijami s strani Javne agencije Republike Slovenije za varnost prometa in tedanjega Inšpektorata Republike Slovenije za promet, energetiko in prostor) sprejelo tudi odločitev o nadgradnji Registra voznikov (RV2) in spremembi Zakona o voznikov, s ciljem odprave nepravilnosti in zlorab na področju voznikov. To pomeni, da če verodostojnosti dokumentov ne bi predhodno preverjali, bi lahko dejavnost šol vožnje izvajale organizacije oziroma samostojni podjetniki posamezniki, ki v državi pogodbenici ne izpolnjujejo pogojev za zakonito opravljanje dejavnosti usposabljanja kandidatov za voznike, s čimer bi ponovno bistveno zmanjšali prometno varnost ter posledično ogrozili varnost in zdravje ljudi (udeležencev v prometu).

V šolah vožnje smejo tako usposabljati kandidate za voznike samo učitelji vožnje in učitelji predpisov, ki imajo veljavna dovoljenja za opravljanje tega dela ter delo opravljajo na podlagi pogodbe o zaposlitvi za določen ali nedoločen čas. Usposabljanja so bila po predhodno veljavnih predpisih možna tako na podlagi pogodb o zaposlitvi kot na podlagi podjemnih pogodb, po določbi novega zakona pa je usposabljanje mogoče le na podlagi sklenjene pogodbe o zaposlitvi. Po začetku uporabe predhodnega Zakona o voznikih se je, zaradi ohlapnejših pogojev za opravljanje dejavnosti usposabljanja kandidatov za voznike, število šol voženj zelo povečalo, prav tako pa so kadri izvajali usposabljanja v več šolah voženj hkrati. Zaradi velikega števila sklenjenih podjemnih pogodb in velikega števila šol voženj je bil onemogočen tudi učinkovit inšpekcijski nadzor nad delovanjem šol voženj. Prav tako so bile zaznane nepravilnosti pri finančnem poslovanju šol voženj (finančni tokovi so tako potekali med samostojnimi podjetniki posamezniki, ki so imeli sklenjeno podjemno pogodbo ali celo pogodbo o poslovnem sodelovanju s šolo vožnje in med kandidati za voznike, namesto da bi finančni tokovi potekali med šolo vožnje in kandidati za voznike). Zaradi varovanja javnega interesa je delovanje usposabljanja po novem možno izvajati samo na podlagi sklenjene pogodbe o zaposlitvi za določen ali nedoločen čas. Zakon tudi določa, da smejo predpise o varnosti cestnega prometa, osnove delovanja naprav in opreme na motornem vozilu, psihologijo v cestnem prometu in prometno etiko v šoli vožnje poučevati učitelji predpisov z ustreznim veljavnim dovoljenjem za učitelja predpisov o varnosti cestnega prometa, učitelji vožnje z veljavnim dovoljenjem za učitelje vožnje, ki imajo najmanj višješolsko izobrazbo, ali osebe, ki so bile zaposlene kot učitelj predpisov o varnosti cestnega prometa na dan 1. maja 1998 in imajo veljavno dovoljenje za učitelje vožnje. Za učitelja predpisov se po novem zahteva višješolska izobrazba, prej visoka strokovna (**kar pomeni deregulacijo pri izobrazbenem pogoju**). Za poučevanje predpisov o varnosti cestnega prometa je za osebe, ki imajo veljavno dovoljenje za učitelja vožnje, **znižan tudi starostni pogoj**. Za učitelja vožnje namreč ni več pogoj 24 let. Ker je eden od pogojev tudi pet let veljavno vozniško dovoljenje, je lahko torej učitelj vožnje, ki predava predpise o varnosti cestnega prometa, sedaj star 23 let. Pri učitelju vožnje se določa, da lahko dovoljenje za učitelja vožnje določene kategorije pridobi tudi oseba, ki ima veljavno vozniško dovoljenje ustrezne kategorije najmanj dve leti, če že ima veljavno dovoljenje za učitelja vožnje druge kategorije najmanj tri leta (priznavanje že pridobljenih pravic in znanja).

Praktični del usposabljanja smejo v šoli vožnje poučevati učitelji vožnje z ustreznim veljavnim dovoljenjem za učitelja vožnje. Kot smo že navedli mora imeti oseba za pridobitev dovoljenja za učitelja vožnje vozniško dovoljenje za ustrezno kategorijo, ki je veljavno pet let. Ta pogoj utemeljujemo z dejstvom, da je učitelj vožnje ključna oseba, ki kandidatu za voznika predstavlja nujno potrebno avtoriteto in vzgled za njegovo lastno ravnanje, za kar so potrebna osebna zrelost ter večletne vozniške izkušnje učitelja vožnje. Poleg tega nov zakon določa, da se za pridobitev dovoljenja za učitelja vožnje preveri tudi pogoj, da oseba v zadnjih petih letih ni pravnomočno obsojena na nepogojno kazen zapora za kaznivo dejanje zoper življenje in telo, človekove pravice in svoboščine, delovno razmerje in socialno varnost, pravni promet, premoženje, gospodarstvo, spolno nedotakljivost, uradno dolžnost, javna pooblastila in javna sredstva, javni red in mir ali varnost javnega prometa; ni bila pravnomočno kaznovana za dva in več prekrškov zoper javni red in mir z elementi nasilja in da ji v zadnjih treh letih niso bili izrečeni varnostni ukrep odvzema vozniškega dovoljenja; prepovedi opravljanja poklica; prenehanje veljavnosti vozniškega dovoljenja oziroma prepoved uporabe vozniškega dovoljenja ter prepoved vožnje motornega vozila določene vrste ali kategorije. Zakoniti zastopnik šole vožnje (strokovni vodja šole vožnje) pa ne more biti oseba, ki je bila pravnomočno obsojena za kaznivo dejanje zoper življenje in telo, spolno nedotakljivost, pravni promet, premoženje ali ogrožanje varnosti prometa z zaporno kaznijo najmanj treh let.

Za opravljanje dela ocenjevalca na vozniškem izpiti so pogoji usklajeni z direktivo 2006/126/ES o vozniških dovoljenjih, pri čemer sta minimalna starost in čas posedovanja vozniškega dovoljenja kategorije B usklajena z našimi zahtevami (t.j. 26 let in osem let veljavno vozniško dovoljenje). Ostale zahteve so določene kot pogoj za opravljanje preizkusa za ocenjevanje na vozniškem izpitu. S tem se lahko udeležijo usposabljanja in opravljajo preizkus za ocenjevanje tudi osebe, ki nimajo najmanj izobrazbe, pridobljene po visokošolskem strokovnem študijskem programu prve stopnje, imajo pa potrebne izkušnje pri usposabljanju kandidatov za voznike ali voznikov kot učitelji vožnje. Seveda pa te osebe ne morejo zasesti delovnega mesta ocenjevalca na vozniškem izpitu. Po drugi strani pa lahko to delovno mesto zasedejo osebe, ki izpolnjujejo vse pogoje, preizkus pa so opravile v preteklosti, ko so bile zahteve glede delovnih izkušenj drugačne ali pa teh izkušenj zaradi časovne oddaljenosti ne morejo več dokazovati.

Zaradi varovanja javne varnosti in javnega zdravja **je regulirano tudi izvajanje rehabilitacijskih programov,** ki se jih morajo udeležiti osebe, ki jim je bilo izrečeno prenehanje veljavnosti vozniškega dovoljenja in so jim bile izrečene kazenske točke zaradi vožnje pod vplivom alkohola, prepovedanih drog, psihoaktivnih zdravil ali drugih psihoaktivnih snovi ali odklonitve preverjanja psihofizičnega stanja in jih v program napoti sodišče po opravljenem kontrolnem zdravstvenem pregledu v primeru odložitve izvršitve prenehanja veljavnosti vozniškega dovoljenja, v skladu z zakonom, ki ureja prekrške. Cilj izvajanja teh programov je storilce prekrškov seznaniti s problemom vožnje pod vplivom alkohola ali drog, jih soočiti z možnimi posledicami in spodbuditi k spremembi stališč in ravnanja v prometu, s čimer se prav tako povečujeta javna varnost in zdravje ljudi.

|  |  |  |  |
| --- | --- | --- | --- |
| **Ministrstvo za infrastrukturo** | **Predvidene spremembe na področju z vidika prenove regulacij** | **Rok** | **Opombe** |
| Zakon o voznikih | **Ni predvidenih sprememb** | **/** | **/** |

## Veterina, prehrana, kmetijstvo (MKGP)

Pravilnik o spremembah in dopolnitvah Pravilnika o priznavanju poklicnih kvalifikacij veterinarjev (Uradni list RS, št. 21/16) je začel veljati 19.3.2016. S spremembo in dopolnitvami pravilnika je bila v slovenski pravi red prenešena Direktiva 2013/55 EU glede priznavanja izobraževanja veterinarjev, ki izhajajo iz držav članic EU, Evropskega gospodarskega prostora in Švicarske konfederacije. Dolžina in obseg študija veterinarstva, ki sta predpisana z direktivo, se sedaj lahko izrazita tudi z enakovrednimi kreditnimi točkami po sistemu prenašanja in zbiranja kreditnih točk, ki se uporablja v evropskem visokošolskem prostoru (točke ECTS). S pravilnikom so določeni tudi pogoji oziroma postopek za pridobitev poklicne kvalifikacije veterinarja v Republiki Sloveniji za državljane tretjih držav.

|  |  |  |  |
| --- | --- | --- | --- |
| **Ministrstvo za kmetijstvo, gozdarstvo in prehrano** | **Predvidene spremembe na področju z vidika prenove regulacij** | **Rok** | **Opombe** |
| Zakon o živinoreji | **Ni predvidenih sprememb** | **/** | **/** |
| Zakon o vinu | **Ni predvidenih sprememb** | **/** | **/** |
| Zakon o fitofarmacevtskih sredstvih | **Ni predvidenih sprememb** | / | / |
| Zakon o morskem ribištvu | **Ni predvidenih sprememb** | / | / |
| Zakon o semenskem materialu kmetijskih rastlin | **Ni predvidenih sprememb** | / | / |
| Zakon o varstvu podzemnih jam | / | / | / |

## Finance (MF)

I. REVIZORJI

Obstoječi Zakon o revidiranju je v pravni red RS prenesel Direktivo 2006/43/ES. ključni razlog za sprejem direktive so bili odsotnost enotnih pravil revidiranja na ravni EU, zlasti pomanjkljiv nadzor nad revizorji in revizijskimi družbami.

Zakon o revidiranju (Uradni list RS, št. [65/08](http://www.uradni-list.si/1/objava.jsp?sop=2008-01-2813) in [63/13](http://www.uradni-list.si/1/objava.jsp?sop=2013-01-2514) – ZS-K; v nadaljevanju: ZRev-2) regulira poklic "pooblaščeni revizor", ki je v skladu z osmo točko 3. člena zakoniti revizor, ki ima v skladu z omenjenim zakonom veljavno dovoljenje za opravljanje nalog pooblaščenega revizorja.

Pogoji za pridobitev dovoljenja za opravljanje nalog pooblaščenega revizorja so določeni v 48. členu ZRev-2, in sicer Slovenski inštitut za revizijo izda dovoljenje za opravljanje nalog pooblaščenega revizorja, če oseba izpolnjuje naslednje pogoje:

* da je zaključila najmanj študijski program druge stopnje po zakonu, ki ureja visoko šolstvo oziroma ima najmanj tej stopnji enakovredno izobrazbo,
* da ima najmanj petletne delovne izkušnje, od tega najmanj triletne delovne izkušnje pri opravljanju revidiranja v zadnjem šestletnem obdobju pred oddajo vloge za izdajo dovoljenja,
* da je opravila preizkus strokovnih znanj za opravljanje nalog pooblaščenega revizorja, določenih s pravilnikom, ki ureja pridobitev potrdil o strokovnih znanjih za opravljanje nalog pooblaščenih revizorjev,
* da ji v preteklosti ni bilo odvzeto dovoljenje za opravljanje nalog pooblaščenega revizorja,
* da ni bila pravnomočno obsojena za kaznivo dejanje zoper premoženje oziroma gospodarstvo in kazen še ni bila izbrisana iz kazenske evidence,
* da ima visoko raven aktivnega znanja slovenščine.

Dovoljenje za opravljanje nalog pooblaščenega revizorja velja dve leti od izdaje. Veljavnost dovoljenja se na zahtevo imetnika podaljša vsakič za dve leti, če opravi program dodatnega strokovnega izobraževanja po pravilniku.

Če imetnik dovoljenja ne opravi programa dodatnega strokovnega izobraževanja iz drugega odstavka 48. člena ZRev-2 oziroma ne vloži zahteve za podaljšanje dovoljenja, dovoljenja preneha veljati. Ob zahtevi za ponovno izdajo dovoljenja mora oseba izpolnjevati pogoje iz prvega odstavka tega člena in imeti opravljen program dodatnega strokovnega izobraževanja.

Dve leti od triletnih delovnih izkušenj iz druge alineje prvega odstavka 48. člena ZRev-2 lahko oseba pridobi samo pri izvajanju posameznih postopkov revidiranja v času sklenjenega delovnega razmerja z revizijsko družbo.

V skladu s 49. členom ZRev-2 preizkus strokovnih znanj iz tretje alineje prvega odstavka 48. člena tega zakona obsega najmanj preizkus s področij:

* splošne računovodske teorije in načel;
* pravnih zahtev in standardov v zvezi s pripravo letnih in konsolidiranih računovodskih izkazov;
* slovenskih računovodskih standardov:
* mednarodnih računovodskih standardov;
* finančne analize;
* stroškovnega in poslovodnega računovodstva;
* obvladovanja tveganja in notranjega kontroliranja;
* revidiranja;
* pravnih zahtev in strokovnih standardov v zvezi z obvezno revizijo in zakonitimi revizorji;
* mednarodnih revizijskih standardov;
* poklicne etike in neodvisnosti;
* prava družb in upravljanja podjetij;
* stečajnega prava in postopkov zaradi insolventnosti;
* davčnega prava;
* civilnega in gospodarskega prava;
* delovnega in socialnega prava;
* informacijske tehnologije in računalniških sistemov;
* poslovnih financ;
* matematike in statistike.

Reforma revizijskega sistema: za odpravo pomanjkljivosti na revizijskem trgu, sta Evropski parlament in Evropski svet 16. aprila 2014 sprejela spremembe Direktive o obveznih revizijah za letne in konsolidirane računovodske izkaze (Direktiva 2014/56/EU Evropskega parlamenta in Sveta o spremembi Direktive 2006/43/ES o obveznih revizijah za letne in konsolidirane računovodske izkaze; v nadaljnjem besedilu: Direktiva 2014/56/EU) in Uredbo o posebnih zahtevah v zvezi z obvezno revizijo subjektov javnega interesa (Uredba EU št. 537/2014 Evropskega parlamenta in Sveta o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES; v nadaljnjem besedilu: Uredba 537/2014/EU). Uredba 537/2014/EU je v celoti zavezujoča, nadzorni organ (Agencija za javni nadzor nad revidiranjem) pa je bil določen z Uredbo o izvajanju Uredbe (EU) o posebnih zahtevah v zvezi z obvezno revizijo subjektov javnega interesa (Uradni list RS, št. 47/16). Direktiva 2014/56/EU bo prenesena v nacionalni pravni red s Spremembami in dopolnitvami Zakona o revidiranju, ki je v zaključni fazi sprejema v Državnem zboru. Sprejem predlaganega zakona se predvideva na januarski seji Državnega zbora Republike Slovenije.

Glavni cilji prenove revizijskega sistema so:

* natančno pojasniti vlogo pooblaščenega revizorja;
* okrepiti neodvisnost in strokovno skrbnost pooblaščenega revizorja;
* olajšati čezmejno opravljanje storitev obvezne revizije v EU;
* prispevati k bolj dinamičnem revizijskemu trgu v EU;
* izboljšati nadzor nad pooblaščenimi revizorji ter usklajevati revizijski nadzor s strani pristojnih organov v EU.

II. OPRAVLJNAJE POSLOV BORZNEGA POSREDNIKA

V skladu z drugim odstavkom 211. člena Zakona o trgu finančnih instrumentov (Uradni list RS, št. [108/10](http://www.uradni-list.si/1/objava.jsp?sop=2010-01-5696) – uradno prečiščeno besedilo, [78/11](http://www.uradni-list.si/1/objava.jsp?sop=2011-01-3295), [55/12](http://www.uradni-list.si/1/objava.jsp?sop=2012-01-2328), [105/12](http://www.uradni-list.si/1/objava.jsp?sop=2012-01-4002) – ZBan-1J, [63/13](http://www.uradni-list.si/1/objava.jsp?sop=2013-01-2514) – ZS-K, [30/16](http://www.uradni-list.si/1/objava.jsp?sop=2016-01-1265) in [9/17](http://www.uradni-list.si/1/objava.jsp?sop=2017-01-0407); v nadaljevanju: ZTFI) mora posle v zvezi s storitvami izvrševanja naročil strank, gospodarjenja s finančnimi instrumenti in investicijskega svetovanja za stranke borznoposredniške družbe opravljati borzni posrednik, ki ima dovoljenje za opravljanje ustrezne vrste teh poslov.

V skladu s četrtim odstavkom 11. člena ZTFI je borzni posrednik oziroma borzna posrednica (v nadaljnjem besedilu: borzni posrednik) fizična oseba, ki ima dovoljenje Agencije trg vrednostnih papirjev (v nadaljevanju ATVP) za opravljanje poslov borznega posrednika in ki za borznoposredniško družbo na podlagi zaposlitve ali na drugi pravni podlagi opravlja posle, zajete v investicijskih storitvah, ki jih za svoje stranke opravlja borznoposredniška družba.

Pogoji za opravljanje poslov borznega posrednika:

Pogoje za opravljanje poslov borznega posrednika predpisuje 186. člena ZTFI.

Kandidat za borznega posrednika lahko v skladu s prvim odstavkom 186. člena ZTFI zahteva izdajo dovoljenja za vse ali nekatere od naslednjih vrst poslov borznega posrednika:

1. izvrševanje naročil strank,
2. investicijsko svetovanje in
3. gospodarjenje s finančnimi instrumenti strank.

Za pridobitev dovoljenja za opravljanje poslov borznega posrednika po drugem odstavku 186. člena ZTFI mora kandidat za borznega posrednika izpolnjevati naslednje pogoje:

1. da ima najmanj enoletne delovne izkušnje iz poslovanja s finančnimi instrumenti,
2. da je uspešno opravil preizkus strokovnega znanja za tiste vrste poslov borznega posrednika, ki so predmet zahteve za izdajo dovoljenja,
3. da ni bil pravnomočno obsojen zaradi kaznivega dejanja zoper premoženje oziroma zoper  
   gospodarstvo na kazen zapora več kot treh mesecev, ki še ni izbrisana.

Program in način opravljanja preizkusa strokovnega znanja predpiše ATVP za vsako vrsto poslov iz prvega odstavka 186. člena ZTFI.

ATVP lahko v skladu s četrtim odstavkom 186. člena ZTFI izda dovoljenje državljanu države članice EU ali Organizacije za ekonomsko sodelovanje in razvoj (OECD) namesto na podlagi opravljenega preizkusa iz 2. točke drugega odstavka tega člena tudi na podlagi dokazil o pridobljenih strokovnih znanjih, ki so jih izdali uradni organi države članice ali OECD, če iz predloženih dokazil izhaja enak raven znanja, kot se zahteva za uspešno opravljen preizkus iz 2. točke drugega odstavka tega člena.

ATVP lahko zavrne zahtevo za izdajo dovoljenja za opravljanje poslov borznega posrednika če iz podatkov, s katerimi razpolaga, izhaja, da kandidat ne izpolnjuje pogojev iz 186. člena pa tudi, če bi bilo zaradi storitev in poslov, ki jih opravlja, ali zaradi ravnanj, ki jih je storil, lahko ogroženo poslovanje borznoposredniške družbe.

Obseg preizkusa znanj:

Program za preizkus znanj, potrebnih za opravljanje poslov izvrševanja naročil strank obsega poznavanje:

(a) zakonov in drugih predpisov,- ki urejajo:

1. trg finančnih instrumentov,
2. prevzeme,
3. nematerializirane vrednostne papirje,
4. varstvo osebnih podatkov,
5. preprečevanje pranja denarja,
6. poslovanje borze in centralne klirinško depotne družbe,
7. investicijske sklade in družbe za upravljanje.

(b) osnov poslovne etike ter odnosa do vlagateljev.

Program za preizkus znanj, potrebnih za opravljanje poslov investicijskega svetovanja, poleg vsebin iz programa za opravljanje poslov izvrševanja naročil, dodatno obsega še:

1. poznavanje zakonov in drugih predpisov, ki urejajo:
2. gospodarske družbe in
3. davčne predpise v obsegu, ki je potreben za skrbno opravljanje poslov investicijskega svetovanja.
4. teoretična in praktična znanja s področja:
5. finančnih institucij in trgov finančnih instrumentov,
6. poslovnih financ in poslovanja s finančnimi instrumenti,
7. uporabe finančnih analiz,
8. osebnih financ.

Program za preizkus znanj, potrebnih za opravljanje poslov gospodarjenja s finančnimi **instrumenti** **strank**, poleg vsebin iz programa za opravljanje poslov investicijskega svetovanja in programa za opravljanje poslov izvrševanja naročil strank, dodatno obsega še teoretična in praktična znanja s področja:

1. upravljanje premoženja,
2. izdelave finančnih analiz.

|  |  |  |  |
| --- | --- | --- | --- |
| **Ministrstvo za finance** | **Predvidene spremembe na področju z vidika prenove regulacij** | **Rok** | **Opombe** |
| Zakon o revidiranju | Strožja pravila glede revizorjeve neodvisnosti, manj manevrskega prostora pri strukturiranju institucionalne ureditve javnega nadzora in zahteva po novih oziroma zadostnih virih za njihovo financiranje. | januar 2018 |  |
| Zakon o trgu finančnih instrumentov | Ni predvidenih sprememb z vidika prenove regulacij poklicnih kvalifikacij borznega posrednika. | april 2018 |  |

## Kultura (MK)

1. KNJIŽNIČNA DEJAVNOST

Regulirani poklici v knjižnični dejavnosti: knjižničar; višji knjižničar in bibliotekar.

Na področju knjižnične dejavnosti se ustrezne kakovosti storitev ne more zagotavljati na podlagi samoregulacije, zato je regulacija oz. zagotovitev ustreznega kadra kot vstopni pogoj, potrebna zaradi zagotavljanja javnega interesa. Skrb za kakovost knjižnične javne službe za državljane je pomembnejša od prostega pretoka oz. fleksibilnosti delovne sile. Ob regulaciji v letu 2008 sta bila kot pogoja za opravljanje strokovnega dela v knjižnični dejavnosti opredeljena stopnja izobrazbe ter opravljen bibliotekarski izpit. Poudariti je potrebno, da se regulacija nanaša izključno na knjižnično javno službo. Pravna podlaga za regulacijo je Zakon o knjižničarstvu oz. Pravilnik o pogojih za izvajanje knjižnične dejavnosti kot javne službe.

V Sloveniji se že od leta 1987 (torej že skoraj tri desetletja) izvaja visokošolski študijski program za področje bibliotekarstva, ki izobražuje profile za opravljanje poklica bibliotekar (oziroma knjižničar na področju šolstva). Študij se izvaja za vse stopnje, tudi doktorsko. Zaradi navedenega in spremenjenih potreb dejavnosti se je v spremembi Zakona o knjižničarstvu[[18]](#footnote-18) poleg pogoja stopnje izobrazbe opredelilo tudi (vsaj) minimalni obseg formalnih teoretičnih kompetenc. Zakonske določbe ne preprečujejo vstopanja v stroko tudi drugim izobrazbenim profilom, zanje predpisuje le minimalni obseg formalnega izpopolnjevanja v bibliotekarstvu, določa pa tudi »individualno obravnavo« - kandidat lahko predpisane kreditne točke pridobi z že izkazanimi dosežki na področju bibliotekarstva. Poklic torej ni reguliran na način, ki bi preprečeval vstop v stroko tudi drugim izobrazbenim profilom. Ugotovljeno je bilo, da so vnaprej določeni enotni minimalni pogoji nujni za preprečevanje razlik med kompetencami strokovnih delavcev, kar je temeljni pogoj za enotno ureditev področja in ustrezno dostopnost storitev za državljane. Javna služba v knjižničarstvu ni dolžna zagotavljati le uresničevanja demokratične pravice državljanov do enakopravnega dostopa do informacij in njihove uporabe, ampak mora državljanom zagotavljati tudi kakovostne storitve in varovanje državljanov pred negativnimi posledicami strokovno nezadovoljivo opravljenih storitev.

Zakon o spremembah in dopolnitvah Zakona o knjižničarstvu ukinja pripravništvo, ohranja pa obvezo opravljanja bibliotekarskega izpita, in sicer skladno z izhodiščem, da je bibliotekarski izpit preverjanje usposobljenosti za samostojno opravljanje strokovnega dela in ne preverjanje teoretičnih znanj, pridobljenih med formalnim izobraževanjem.

Naj poudarimo še, da slovenska knjižnična javna služb že tradicionalno za svoje delovanje upošteva mednarodne strokovne smernice, priporočila in standarde (IFLA, Unesco, ISO...). V pravu Evropske unije podlago za področje knjižničarske zakonodaje in politik predstavljajo priporočila Sveta Evrope in krovnega združenja evropskih knjižnic EBLIDA: Council of Europe/EBLIDA Guidelines on Library Legislation and Policy in Europe (2000), ki jih je potrdilo tudi mednarodno združenje bibliotekarskih društev in organizacij IFLA. Priporočila vključujejo splošne principe, ki naj jih upoštevajo zakonodajalci oziroma odgovorni za politike na področju knjižničarstva. Da bi bila učinkovita, mora knjižničarska zakonodaja upoštevati različne pogoje ter interese posameznih držav članic EU, pri tem pa naj države sledijo ideji, da predstavljajo knjižnice nujno in nenadomestljivo komponento kulturne, izobraževalne, raziskovalne in informacijske infrastrukture vsake demokratične družbe, ter varuha njene kulturne dediščine. Umeščenost knjižnic v zakonodajo in politike držav članic pa naj bi jim zagotavljala pogoje za uresničevanje njihovega poslanstva, tj. varovanja temeljne človekove pravice – pravice do svobode izražanja in dostopa do informacij. Da bi to dosegli, je v preteklosti izvedeno regulacijo smiselno ohraniti.

1. ARHIVSKA DEJAVNOST

Regulirani poklici v arhivski dejavnosti: arhivski tehnik; arhivski sodelavec in arhivist.

Arhivi morajo v javnem interesu skrbeti za varstvo arhivskega gradiva, ki nastaja pri poslovanju javnopravnih oseb, na ravni državne uprave ali na ravni samoupravnih lokalnih skupnosti in predstavlja pomemben del nacionalnega spomina - državi, lokalnim skupnostim ter njihovim ustanovam in posameznikom pa zagotavlja pravno varnost ne glede na nosilce, načine zapisa ali njihovo pojavnost. V javni interes na področju arhivske dejavnosti sodita predvsem skrb za varstvo arhivskega gradiva in zagotavljanje njegove dostopnosti. Na področju arhivske dejavnosti se zato ustrezne kakovosti storitev ne more zagotavljati na podlagi samoregulacije, temveč je regulacija oz. zagotovitev ustreznega kadra vstopni pogoj, potreben zaradi zagotavljanja javnega interesa.

Pravni podlagi za regulacijo sta Zakon o varstvu dokumentarnega in arhivskega gradiva (Uradni list RS št. 30/2006, 24/2014, v nadaljevanju ZVDAGA) in Pravilnik o strokovnih izpitih in pridobivanju strokovnih nazivov na področju varstva arhivskega gradiva (Uradni list RS, št. 33/17). Pogoj za opravljanje strokovnega dela v javnih arhivih v Sloveniji (izvajalci javne arhivske službe v Sloveniji) je torej opredeljena stopnja izobrazbe ter opravljen strokovni izpit iz arhivske dejavnosti. ZVDAGA v 3. odstavku 54. člena določa, da morajo imeti javni uslužbenci, ki v arhivih opravljajo naloge, povezane z varstvom arhivskega gradiva opravljen izpit iz arhivske dejavnosti. Namen opravljanja izpita je, da se preveri, ali je kandidat usposobljen za samostojno opravljanje poklica, da pozna strokovne postopke ter obvlada osnovne zakonitosti metod in tehnik za samostojno delo. Strokovni izpit za arhivsko dejavnost je zelo obsežen, usposabljanje v času pripravništva in teoretično znanje, pridobljeno v izobraževanju za strokovni izpit, je podlaga za samostojno delo na arhivskem področju.

Na slovenskih univerzah do nedavnega ni bilo programov za usposabljanje za poklic arhivista, zato so v arhivih večinoma diplomanti, ki so zaključili študijski program zgodovine. Študij arhivistike se izvaja v okviru fakultetnega študija zgodovine, prav tako je možen tudi podiplomski študij. Študij Arhivistike poteka na Almamater Europaea (AMEU ECM).

Pripravništvo oziroma usposabljanje za strokovno delo v arhivu je zato nujno potrebno, s tem pa je smiselno povezano tudi opravljanje (strokovnega) izpita.

1. VARSTVO KULTURNE DEDIŠČINE

Regulirani poklici na področju varstva kulturne dediščine: kustos, konservator, konservator-restavrator, konservatorsko-restavratorski sodelavec in konservatorsko-restavratorski tehnik.

Zakon o varstvu kulturne dediščine (Uradni list RS, št. 16/08, 123/08, 8/11 ORZVKD39, 90/12, 111/13 in 32/16)[[19]](#footnote-19) določa, da ima zaposlen na področju varstva dediščine pravico in dolžnost, da se strokovno izpopolnjuje. Pridobivanje delovnih izkušenj v službi varstva kulturne dediščine se podeli s strokovnimi nazivi, ki potrjujejo kvalifikacijo, delovne izkušnje in strokovne kompetence za posameznike, ki opravljajo strokovna dela s področja varstva dediščine. Poklici konservatorja, konservatorja-restavratorja, kustosa, konservatorsko restavratorskega sodelavca in konservatorsko restavratorskega tehnika so regulirani poklici za katere je potrebno izpolnjevanje določenih pogojev in morajo imeti opravljen strokovni izpit. Za področje varstva kulturne dediščine ni formalnega izobraževanja, saj področje pokriva raznolike dejavnosti delovanja. Namen opravljanja izpita je, da se preveri, ali je kandidat usposobljen za samostojno opravljanje tistega poklica, s področja katerega opravlja takšen izpit, in ali obvlada osnovne zakonitosti metod in tehnik za zagotavljanje izvajanja takšne storitve, ter lahko samostojno opravlja reguliran poklic.

Zaradi specifičnosti teoretičnih in praktičnih znanj, ki se zahtevajo za opravljanje strokovnega dela na področju varovanja kulturne dediščine in s tem za samostojno opravljanje predmetnih poklicev v okviru dejavnosti varstva dediščine je bilo ugotovljeno, da izvzetje poklicev iz sistema regulacije ni mogoče zaradi izvajanja specifičnega dela varovanja narodnega bogastva. Pogoji opravljanja strokovnega poklica dopuščajo, da se posameznik, ki želi opravljati predmetni poklic in je brez delovnih izkušenj, ki bi ustrezale vrsti in ravni njihove izobrazbe, deležen usposabljanja za samostojno opravljanje poklica. Dosedanji učinki izvajanja tega instituta so bili pozitivni, saj, poleg možnosti zaposlitve v javnem sektorju, dopušča možnost posameznikom do samozaposlitve na trgu in dopustitev možnosti, da vstopijo na trg dela s pridobljenim, preverjenim in potrjenim strokovnim znanjem. Regulacija poklicev zagotavlja zaščito javnega interesa na področjih, ki pokrivajo izvajanja javne službe. V praksi se regulacija poklicev upošteva v javnem sektorju in pri osebah, ki samostojno opravljajo specializiran poklic preko priznavalnin z vidika pokrivanja socialnih inštrumentov na področju samozaposlovanja v kulturi.

|  |  |  |  |
| --- | --- | --- | --- |
| **Ministrstvo za kulturo** | **Predvidene spremembe na področju z vidika prenove regulacij** | **Rok** | **Opombe** |
| Zakon o varstvu dokumentarnega in arhivskega gradiva ter arhivih | **Ni predvidenih sprememb** | / | / |
| Zakon o varstvu kulturne dediščine | **Ni predvidenih sprememb** | / | / |
| Zakon o knjižničarstvu | **Ni predvidenih sprememb** | / | / |

## Energetika in rudarstvo (MZI)

|  |  |  |  |
| --- | --- | --- | --- |
| **Ministrstvo za infrastrukturo** | **Predvidene spremembe na področju z vidika prenove regulacij** | **Rok** | **Opombe** |
| Energetski zakon | **Ni predvidenih sprememb** | **/** | **/** |
| Zakon o rudarstvu | **Ni predvidenih sprememb** | **/** | **/** |

## Pomorstvo (MZI)

|  |  |  |  |
| --- | --- | --- | --- |
| **Ministrstvo za infrastrukturo** | **Predvidene spremembe na področju z vidika prenove regulacij** | **Rok** | **Opombe** |
| Pomorski zakonik | **Ni predvidenih sprememb** | **/** | **/** |

## Varovanje, detektivska dejavnost in upravljanje smučišč (MNZ)

Na področju zasebnega varovanja, detektivske dejavnosti in varnosti na smučiščih ni predvidenih sprememb na področju z vidika prenove regulacij.

Ocenjujemo, da je ureditev na teh področjih dobro urejena ter pri izvajanju ne prihaja do sistemskih težav. V preteklosti ni bilo zaznati težav zaradi regulacije dejavnosti prav tako pa smo zaznali zgolj posamezne primere podanih vlog oziroma sproženih postopkov priznavanja poklicnih kvalifikacij pridobljenih v tujini in postopkov prijave za občasno/začasno opravljanje čezmejnih storitev in še to zgolj na področju zasebnega varovanja. Oba omenjena postopka zagotavljata enako obravnavo tujih pravnih in fizičnih oseb v odnosu do domačih izvajalcev zasebno varnostnih storitev, detektivske dejavnosti in nadzora na smučišču.

Leta 2011 sta bila v Uradnem listu RS, št. 17/11, objavljena nov Zakon o detektivski dejavnosti (ZZD-1) in Zakon o zasebnem varovanju (ZZasV-1), ki sta pričela veljati 26. marca 2011. Oba nova zakona sicer nista odstopila od ciljev in načel dosedanjih predpisov in pomenita nadaljevanje dosedanje prakse, prinesla pa sta spremembe pri opravljanju dejavnosti, saj sta za gospodarske družbe in fizične osebe odpravila nepotrebne administrativne ovire (npr. potrebno število varnostnikov za pridobitev posamezne licence, izdaja certifikata namesto odločbe), hkrati pa bolj določno in natančno opredelila pogoje za opravljanje dejavnosti. Odpravljene so bile nekatere nejasnosti in pomanjkljivosti, ki so se pokazale pri uporabi prej veljavnih zakonskih aktov in na katere je opozorila sodna praksa. Zakon o detektivski dejavnosti je bil usklajen tudi s pravom EU, saj je detektivska dejavnost zajeta v direktivi, ki ureja enotni notranji trg EU. Prav tako pa je tudi ZZasV-1 pogoje za opravljanje zasebnega varovanja tujih oseb prilagodil Direktivi EU o storitvah na notranjem trgu, pri čemer pa je upošteval posebnosti in pogoje za opravljanje zasebnega varovanja, ki so določeni z namenom varovanja javnega reda, javne varnosti, varstva naročnikov, tretjih oseb in varnostnega osebja, ki neposredno opravlja dejavnost. Načelo varstva javnega interesa je namreč na področju zasebnega varovanja in detektivske dejavnosti tako pomembno, da je navedeno že v 1. in 2. členu obeh zakonov. Zakona posebej določata, da se detektivska dejavnost in dejavnost zasebnega varovanja regulirata v javnem interesu zaradi varovanja javnega reda, javne varnosti, varstva naročnikov, tretjih oseb in varnostnega osebja oziroma detektivov, ki neposredno opravljajo naloge zasebnega varovanja oziroma detektivske dejavnosti.

Ureditev varnostni na smučiščih je bila spremenjena v preteklem letu. Sprejet je bil nov Zakon o varnosti na smučiščih (Uradni list RS, št. 44/16; ZVSmuč-1), ki je stopil v veljavo 1. 9. 2016. Področje varnostni na smučiščih je iz enakih razlogov kot področje detektivske dejavnosti in dejavnosti zasebnega varovanja (tj. varstva javnega interesa) ostalo regulirano v takšni meri kot prej, dodatno pa so bile upoštevane vse zahteve, ki se nanašajo na priznavanje poklicnih kvalifikacij.

|  |  |  |  |
| --- | --- | --- | --- |
| **Ministrstvo za notranje zadeve** | **Predvidene spremembe na področju z vidika prenove regulacij** | **Rok** | **Opombe** |
| Zakon o zasebnem varovanju | **Ni predvidenih sprememb** | / | / |
| Zakon o varnosti na smučiščih | **Ni predvidenih sprememb** | / | / |
| Zakon o detektivski dejavnosti | **Ni predvidenih sprememb** | / | / |

## Reševanje iz vode in tehnični pregledniki (MO)

Ministrstvo za obrambo regulira naslednja poklica:

- reševalec iz vode in

- tehnični preglednik za vgrajene sisteme aktivne požarne zaščite.

*Reševalec iz vode* je oseba, ki je usposobljena za reševanje ljudi iz vode, za dajanje prve pomoči in za vzdrževanje reda na kopališčih oziroma za reševanje ljudi in dajanje prve pomoči pri reševanju na divjih vodah. Pravna podlaga za to poklicno kvalifikacijo je v 31. členu Zakona o varstvu pred utopitvami (Uradni list RS, št, 42/07 in 9/11) ter v 4. in 5. členu Pravilnika o reševalcih iz vode (Uradni list RS, št. 103/11). Za reševalca iz vode se lahko usposobi polnoletna oseba z najmanj srednjo poklicno izobrazbo, ki ima ustrezne psihofizične sposobnosti, kar dokaže s preverjanjem plavalnega znanja in predpisanim zdravniškim pregledom. Menimo, da je regulacija zaradi odgovornosti in zahtevanega znanja potrebna, zato na tem področju ne načrtujemo sprememb.

*Tehnični preglednik vgrajenih sistemov aktivne požarne zaščite* je oseba, ki pregleduje in preizkuša vgrajene sisteme aktivne požarne zaščite in izdaja potrdila o njihovem brezhibnem delovanju. To so npr. sistemi za odkrivanje in javljanje požara, za odkrivanje in javljanje gorljivih plinov, za nadzor dima in toplote ipd. Pravna podlaga za to poklicno kvalifikacijo je v 41. Členu Zakona o varstvu pred požarom (Uradni list RS, št. 3/07, 9/11 in 83/12) in v 6. členu Pravilnika o pregledovanju in preizkušanju vgrajenih sistemov aktivne požarne zaščite (Uradni list RS, št. 45/07 in 102/09). Tehnični preglednik mora imeti najmanj visokošolsko izobrazbo elektrotehnične ali strojne stroke, najmanj pet let delovnih izkušenj kot odgovorni projektant na področju projektiranja vgrajenih sistemov aktivne požarne zaščite, strokovni izpit za odgovorno projektiranje elektrotehnične ali strojne stroke, strokovni izpit iz varstva pred požarom in strokovni izpit s področja varnosti in zdravja pri delu. Izpolnjevati mora pogoje za občasno delo v eksplozijsko ogroženih prostorih in se redno strokovno usposabljati.

Zakon o varstvu pred požarom določa, da morajo biti pri graditvi objektov izpolnjene zahteve za varnost pred požarom, ki so določene s predpisi o graditvi objektov. Varnost pred požarom je po Zakonu o graditvi objektov ena od bistvenih zahtev, ki jih je treba upoštevati pri graditvi objektov za zagotavljanje njihove zanesljivosti. Zanesljivost objekta je torej lahko neposredno odvisna od brezhibnega delovanja vgrajenih sistemov aktivne požarne zaščite. Menimo, da je glede na zahtevane kompetence in odgovornost dela, regulacija tehničnega preglednika smiselna in potrebna, zato sprememb v smislu deregulacije ne načrtujemo.

V pripravi je sprememba Pravilnika o pregledovanju in preizkušanju vgrajenih sistemov aktivne požarne zaščite. Upoštevana bodo dosedanja dognanja in izkušnje, usmeritve za zmanjšanje administrativnih ovir, natančneje bo opredeljeno poglavje o čezmejnem opravljanju storitev in priznavanju poklicnih kvalifikacij.

|  |  |  |  |
| --- | --- | --- | --- |
| **Ministrstvo za obrambo** | **Predvidene spremembe na področju z vidika prenove regulacij** | **Rok** | **Opombe** |
| Zakona o varstvu pred utopitvami | **Ni predvidenih sprememb** | / | / |
| Zakona o varstvu pred požarom | **Ni predvidenih sprememb** | / | / |

# Zaključek

Republika Slovenija je v okviru različnih projektov resno pristopila k deregulaciji oziroma prenovi regulacij že leta 2010. Od takrat sledimo priporočilom mednarodnih institucij kot tudi nacionalnim strateškim zavezam, ki nas pozivajo k zmanjšanju zakonskih omejitev za opravljanje poklicev. Uspelo nam je **zmanjšati število reguliranih poklicev iz 323 na 220**. Obenem želimo izpostaviti, da je bilo veliko tudi kvalitativnega napredka na področju zmanjšanja ovir za opravljanje poklicev in ne samo kvantitativnega.

Proces deregulacije poklicev oziroma prenove zakonodajnih okvirov se nadaljuje in se formalno odvija pod okriljem Ministrstva za javno upravo, kjer celostno pristopajo k pripravi boljše [zakonodaje](http://www.arhiv.mju.gov.si/si/delovna_podrocja/e_uprava_in_upravni_procesi/boljsi_predpisi_in_odprava_administrativnih_ovir_oao/) oziroma predpisov (Smart Regulation), ki zajema odpravo administrativnih ovir, zmanjšanje zakonodajnih bremen in poenostavitev postopkov, ki so eden izmed ključnih elementov za doseganje konkurenčnega gospodarstva in vzpostavitev učinkovite in prijazne uprave. Zavedamo se, da so boljši predpisi eden izmed ključnih elementov za doseganje kakovostnega zakonodajnega okolja, ki je hkrati minimalno obremenjujoče, izboljšuje konkurenčnost gospodarstva, pospešuje odprtost trga, izboljšuje standard in povečuje transparentnost. Z boljšo pravno ureditvijo in orodji e-uprave lahko zagotovimo enostavnejše poslovno okolje, hkrati pa tudi prihranek časa in denarja za državljane, podjetja in javno upravo.

1. <Http://ec.europa.eu/internal_market/qualifications/other_directives/index_en.htm> (20. 2. 2011). [↑](#footnote-ref-1)
2. http://ec.europa.eu/growth/tools-databases/regprof/index.cfm?action=homepage [↑](#footnote-ref-2)
3. Podatek pridobljen na podlagi evropske baze reguliranih poklicev, v katero so države članice vnesle svoje regulirane poklice. Potrebno je vzeti na znanje, da med državami obstajajo velike razlike v regulativnih modelih kot tudi v nacionalni definiciji reguliranega poklica, ki lahko zajema več podpoklicev zato je Litva vnesla 76 poklicev medtem, ko jih ima Madžarska 544. [↑](#footnote-ref-3)
4. Sporočilo Komisije Evropskemu parlamentu, svetu, evropskemu ekonomsko socialnemu odboru in odboru regij o priporočilih za reforme na področju regulacije poklicnih storitev {SWD(2016) 436 final}; *COM(2016) 820 final*; 10.1.2017 [↑](#footnote-ref-4)
5. <http://www.mf.gov.si/fileadmin/mf.gov.si/pageuploads/mediji/2013/20131001_PEP2013_final_SI.pdf> [↑](#footnote-ref-5)
6. <http://www.vlada.si/fileadmin/dokumenti/si/projekti/Protikrizni_ukrepi/NRP_2014.pdf> [↑](#footnote-ref-6)
7. <http://ec.europa.eu/europe2020/pdf/csr2014/csr2014_slovenia_sl.pdf> [↑](#footnote-ref-7)
8. <http://www.keepeek.com/Digital-Asset-Management/oecd/economics/oecd-economic-surveys-slovenia-2017_eco_surveys-svn-2017-en#page1> [↑](#footnote-ref-8)
9. Podatki o realizaciji Akcijskega načrta vzpostavitve EKT so zapisani v Poročilu o stanju implementacije Direktive 2006/123/ES o storitvah na notranjem trgu in realizaciji Akcijskega načrta projekta »Vzpostavitev poslovnega portala EKT – enotne kontaktne točke za podporo v postopkih pridobivanja dovoljenj za opravljanje reguliranih dejavnosti v Republiki Sloveniji«, sklep Vlade RS št. 01000-1/2012/4, z dne 19. 1. 2012 [↑](#footnote-ref-9)
10. Direktiva 2006/123 o storitvah na notranjem trgu [↑](#footnote-ref-10)
11. Direktiva 2005/36 o priznavanju poklicnih kvalifikacij [↑](#footnote-ref-11)
12. <http://www.stopbirokraciji.si/fileadmin/user_upload/mju/Boljsi_predpisi/Publikacije/PRILOGA1ED-NOVO2-10042014.pdf> [↑](#footnote-ref-12)
13. <https://www.enarocanje.si/Obrazci/?id_obrazec=47544> [↑](#footnote-ref-13)
14. <http://www.see-educoop.net/education_in/pdf/01-en_principles_en.pdf> [↑](#footnote-ref-14)
15. <http://ec.europa.eu/education/policy/school/doc/teachercomp_en.pdf> [↑](#footnote-ref-15)
16. Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o priporočilih za reforme na področju regulacije poklicnih storitev z dne 10. 1. 2017, št. COM(2016) 820 final, str. 20. [↑](#footnote-ref-16)
17. Uradni list RS, št. 18/93, 24/96 – odl. US, 24/01, 54/08, 35/09, 97/14, 8/16 – odl. US in 46/16. [↑](#footnote-ref-17)
18. Zakon o spremembah in dopolnitvah Zakona o knjižničarstvu – ZKnj-1A (Uradni list RS, št. 92/15 z dne 4. 12. 2015) [↑](#footnote-ref-18)
19. Na podlagi Zakona o varstvu kulturne dediščine regulirane poklice Pravilnik o pridobivanju nazivov na področju varstva kulturne dediščine in varstva arhivskega (Uradni list RS št.: 101/08, [47/10](http://www.uradni-list.si/1/objava.jsp?sop=2010-01-2461) in [33/17](http://www.uradni-list.si/1/objava.jsp?sop=2017-01-1814)) in Pravilnik o strokovnih izpitih na področju varstva kulturne dediščine in varstva arhivskega gradiva (Uradni list, št.: 101/08, [23/13](http://www.uradni-list.si/1/objava.jsp?sop=2013-01-0850) in [33/17](http://www.uradni-list.si/1/objava.jsp?sop=2017-01-1814)) [↑](#footnote-ref-19)